Kkooti eyimirizza okuwulira ogw'aKanyamunyu okutta Akena - Watchdog Uganda\nKKOOTI Enkulu eyimirizza okuwulira omusango gwa Mathew Kanyamunyu ne muganzi we Cynthia Munwangari abagambibwa okutta Keneth Akena olw’okukolobola emmotoka mwe baali batambulira mu bitundu bye Lugogo mu Kampala.\nOmusango guno gubadde gw’akutandika okuwulirwa olw’aleero era nga oludda oluwaabi lubadde lulina okuleeta abajulizi abajulizi, kyokka looya wa gavumenti Fatina Nakafeero n’asaba gw’ongezebweyo mu lutuula lwa kkooti olunaddako.\nMu misango egya nnaggomola nga ogw’obuttemu, oludda oluwaabi lulina okuwa balooya b’abavunaanibwa obujulizi bwonna omuli sitetimenti n’ebizibiti bye bagenda okwesigamako kisobozese abavunaanibwa okugoberera obulungi omusango n’okutegeka engeri gyebanewozaako.\nKino kibadde tekikolebwa nga mu musango gwa Kanyamunyu era looya wa gavumenti Nakafeero ategeezezza omulamuzi Steven Mukasa nti tasobola kuleeta bajulizi okulumiriza Kanyamunyu ng’obujulizi n’ebizibiti tabiwanga balooya b’abavunaanibwa okuli; Caleb Alaka, Evans Ocheng ne MacDosman Kabega, bw’atyo n’asaba omusango gw’ongezebweyo.\nOmulamzi Mubiru yagambye nti abuzaayo wiiki emu yokka okumaliririza emisango egy’amuweebwa okulamula agisale olwo alyoke adde e Ntebe gy’alamulira nga mu mbeera eno tajja kusobola kufuna budde buwulira musango gwa Kanyamunyu.\nKati fayiro ya Kanyamunyu yaakuweebwa omulamuzi omulala mu lutuula lwa kkooti olwenjawulo olunnaddako nga kino kiyinza okutwala emyezi oba omwaka.\nEttemu lino lyaliwo nga November 12, 2017 okumpi ne Lugogo.\nKigambibwa nti omugenzi Kenneth Akena yakolobola emmotoka ya Kanyamunyu mwe yali ne muganzi we Munwangari era okumubonereza yaggyayo mmundu n’amukuba amasasi kyokka bwe yalaba ng’anaatera okufa n’amuddusa mu ddwaliro lya Norvick.\nKigambibwa nti emmundu eyakozesebwa mu ttemu Kanyamunyu yagikwasa muganda we Joseph Kanyamunyu n’agikweka era ono naye avunaanibwa ogw’okuyambako munne.\nAkena bwe yali tannassa gwa nkomerero mu ddwaliro lya Norvick kigambibwa nti yalonkooma Kanyamunyu nti ye yamukuba amasasi n’ensonga eyamukubya poliisi kwe kubakwata n’ebaggulako ogw’obutemu.


Bukedde Online - Emirembe egyambula mu bufumbo bw'abavubuka ngifunye mu baze ow'emyaka 92\nKCCA FC ekansizza Omunigeria\nBULI mukazi ku nsi ayagala okubeera mu bufumbo mw’afunira emirembe. Abamu bwe babeera banoonya ababeezi bafaayo ku myaka ne ku mawanga g’abasajja, wabula ng’okubeera mu bufumbo obweyagaza era obujjudde essanyu tekiva ku myaka gya musajja gw’ofunye wabula kisinziira ku nkolagana yammwe.\nKivumbi ne mukyala we Nakkazi n’omwana waabwe awaka waabwe.\nRegina Nakkazi, ow'emyaka 22 agamba nti, omwami gwe yafumbirwa Eliab Kivumbi ow'emyaka 92 gwe yafuniramu emirembe era obufumbo bw'alimu bumweyagaza.\nAnyumya bw'ati ku bufumbo bwabwe:\nBaze andaze essanyu lye nali sirootangako\nBwe nafumbirwa omwami ansinga obukulu namanya nti, okubeera n'essanyu mu bufumbo tekyetaagisa kubeera na muntu bwe mwenkana mu myaka kubanga essanyu lye nnina kati mu bufumbo bwange lingi era nawona ennaku y'okubeera mu mbirigo n'abavubuka era sejjusa kusalawo kwe nakola.\nNafumbirwako omuvubuka eyandabya ennaku ne nkoowa abasajja mu biseera ebyo.\nOmuvubuka oyo yasooka n'andaga omukwano nga tannantwala mu maka ge era nasooka ne mmwenyumirizaamu ng'andaga omukwano omuyitirivu era nalina essuubi okumala naye obulamu bwange bwonna.\nWabula kye nasuubira si kye nafuna. Olwafuna olubuto n'atandika okumpita amannya agavuma obulamu ne bunkaluubirira wabula ne nzaala omwana wange.\nYambonyabonya okutuuka lwe nazaala ate n'agaana okulabirira omwana wange. Eka baηηaana okuddayo okutuula ku luggya.\nMbeera nkyali ku olwo ne nfuna olubuto olulala embeera ne yeeyongera okuzibuwala. Natuuka nga nze mwami ate omukyala awaka kyokka nga nnina abaana babiri.\nBakivumbi ne Rev. Ssemuyaba eyabagatta lwe baakyala ku kkanisa ya St. Mathew e Bbira mu gwomukaaga.\nBAZE BWE YANJOGEREZA NAMUKKIRIZA MPONE ENNAKU Y'ABAVUBUKA\nKyannyanguyira okukwatagana ne baze Eliab Kivumbi wadde yali ansinga emyaka 70 kubanga namanya nti ajja kusobola okunzigya mu nnaku n'okuboonaboona kwe nali mpiseemu okumala ebbanga.\nEkyayongera okunsanyusa omwami gwe nali nfunye olwamukkiriza yansuubiza okunnyanjula mu bakadde bange n'okunkuba empeta abavubuka kye baali tebansuubizangako.\nNasalawo okusooka okubeera naye mmwetegeze ndyoke mufumbirwe era nagenda ne ntandika okubeera mu maka ge e Mityana mu kitundu ky'e Businziggo.\nNamwetegereza okumala omwaka mulamba wabula nalaba enjawulo nnene eriwo wakati w'okufumbirwa omuvubuka n'akusinga obukulu.\nBannange abasajja abakulu balina omukwano omutuufu ogwannamaddala ogutaliimu bukuusa era omukwano gwabwe gubeera guva ku mitima.\nBaze yandaga omukwano gwe nali sifunangako ogwanneerabiza ogw'abavubuka era n'ansikiriza okumufumbirwa.\nNali sirabanga ku musajja akukwata ng'ekyatika ate ng'ampa ekitiibwa eky'omukyala nga tampisaamu maaso ng'abavubuka bwe bakola.\nBuli kye namusabanga yakimpanga mu budde kyokka ate bwe nali n'omuvubuka okumpa ekintu namalanga kumwegayirira.\nMusajja mukozi ng'alina yiika y'emmwaanyi wabula buli ssente gye yatundanga mu mwaanyi ng'azinkwasa ne nsalawo mmeka ze tulina okukozesaako awaka ekitasangika mu bavubuka.\nTanvumangako wadde okunkuba era nga tamboggolera, olw'okwagala kwe yandaga, bwe yansaba okukyala mu bakadde bange nakkiriza mangu.\nBWE YANKUBA EMPETA ESSANYU LYANGE LYEYONGERA\nEkituufu baze yatuukiriza obweyamo bwe yakola bwe yankuba embaga ekyayongera okumpa essanyu mu bulamu bwange era nayongera okukakasa nti, abasajja abakulu bwe basuubiza batuukiriza.\nYakyala mu bakadde bange mu mwezi ogwokutaano mu 2016 era mu December ne mmwanjula.\nNga December 16, 2017 yankuba embaga eyakankanya ekyalo nga n'okutuusa kati ku kyalo gye tubeera e Businziggo bakyaginyumyako, olw'omukwano baze gwe yayolesa ogutasobola kusiimuuka mu bwongo bw'abantu.\nBaatugattira ku kkanisa ya Businziggo C/U e Businziggo era embaga yasomboola abantu be nali sirabangako era yali nnyuvu.\nBaze yansuubiza okunjagala okutuusa okufa lwe kulitwawukannya. Era ku mbaga eyo yansuubiza okwongera okusanyusa obulamu bwange.\nMazima kituufu omwami ansanyusizza era mu bufumbo bwe tulimu sejjusa kuba tanjuza.\nOKUTEREKA SSENTE ZA BAZE KIMU KU BINSANYUSA\nMu bufumbo bwaffe mulimu essanyu era twesigaηηana nga kino kyavaako n'omwami wange okunteresanga ssente z'atunda mu mwaanyi era nze mmutoolerako buli lw'abaako kye yeetaaga.\nKino nnali sikirabangako mu bufumbo bwe nasookeramu okumala ebbanga kuba eyo nafunayo kubonaabona kwokka.\nEliab Kivumbi bba wa Nakkazi anyumya bw'asanze obufumbo bwabwe mu ssanyu eritagambika.\nOluvannyuma lw'okufi irwako mukyala wange eyasooka ate n'owookubiri ne twawukana, mu nnyumba nasigalamu nzekka ekyampaliriza okuddamu okuwasa omuwala omuto asobole okundabirira.\nNasooka ne mpasa mu 1965 mukyala wange eyasooka Olivia Namigadde wabula yafa mu 1993, oyo nali mmuzaddemu abaana bana, nga basatu balenzi omu muwala wabula baafa ne nsigazaako omulenzi omu yekka.\nNalindako okuwasa okutuusa mu 1998 wabula omukyala omulala gwe nawasa twayawukana mu 2004.\nOkuva olwo nasalawo okubeera obwomu wabula bwe nalaba ng'ekiwuubaalo kindi bubi ne nsalawo okuddamu okuwasa.\nNSISINKANA EKIMULI KYANGE\nOkusisinkana n'ekimuli kyange (Nakkazi), mikwano gyange bannyambako, waliwo mikwano gyange abandaba ng'ekiwuubaalo kinzita ne bampa ekirowooza eky'okufunayo omukyala era bwe nasisinkana Nakazzi ne mmwogereza ne tukkaanya okwagalana.\nNasooka ne mmwetegereza akaseera akawera ne ndaba nga muwala wa mpisa ne nsalawo okumuwasa era ne tugattibwa era obufumbo bwaffe bwegombesa abantu abalala.\nNALAGIRA ABEEGWANYIZA NAKKAZI EKY'OKULWANYISA KYANGE\nNnina omuggo gwange gwe nkozesa nga eky'okulwanyisa ekinnyamba okulwanyisa abalabe bange n'abo abannumbagana nga baagala okunzibira mukyala wange.\nOmuggo guno gulina we nkwata okugusimba nga ntambula nga mu guno mwe ntereka ekyambe kye nneekuumisa.\nNakiraga abantu ku mbaga ne mbalabula okuzannyira ku kimuli kyange.\nMU BUFUMBO BWAFFE TUFUNIDDEMU EZZADDE\nOmuganda agamba nti,obufumbo ye mwana era nnina essanyu lya nsuso kubanga mu bufumbo bwaffe kati tulinamu omwana wa mwaka gumu ate era mu kaseera katono tujja kuzaalayo omulala.\nMuwala waffe ye Elizabeth Nalutaaya era tumwenyumirizaamu kuba yafuula obufumbo bwaffe obw'ensonga.\nWadde nga tuli basanyufu mu bufumbo bwaffe naye era tufunamu okusoomoozebwa okutonotono wabula Mukama atuyamba ne tukugonjoola.\nMunsibako matu ga mbuzi kundiisa ngo, sinnabba ku mbuzi\nEmmotoka y'ekitongole yafuuka ddi enkondo y'embuzi!\nZaake alojja ekikonde kya Gen. Katumba\nGavt. ennyonnyodde ku bya Bobi Wine ne Zaake


Bukedde Online - KUSASIRA: Amaanyi g’afunye gamutadde mu buzibu!\nKUSASIRA: Amaanyi g’afunye gamutadde mu buzibu!\nEyaduumira abaakuba abayizi b'e Makerere...\nAMAANYI Catherine Kusasira g’afunye ewa Pulezidenti Museveni gamutadde mu buzibu olw’abantu abanyiivu ku njuyi zombi.\nOmu ku baserikale abakuuma Kusasira.\nMu kutya okwo, Kusasira yaddukidde ku poliisi okumuwa obukuumi era kigambibwa nti yaweereddwa abakuumi musanvu. Abakuumi abasatu be bamutambulirako nga kuno kuliko n’amuggulirawo emmotoka, ate abakuumi abalala 4 bakuuma waka.\nMu mwaka gumu, Kusasira alina abantu bangi baayiseeko abagambibwa nti be baali “balya mu kintu” era abamu ssi basanyufu. Bamulumiriza nti teyakomye ku kufuna maanyi naye buli lw’abeera n’omukisa okusalawo abatuuka ku Pulezidenti, taganya bantu kutuukirira mukulu.\nKino nti kyeyolekedde nnyo ku mukolo Kusasira gwe yategese ne banne e Makindye ku Lwomukaaga lwa wiiki ewedde, Pulezidenti we yasisinkanidde aba Ghetto; Kusasira nti yalemesezza aba NRM bannansangwa okutuuka ku Pulezidenti ne bava ku mukolo nga bayomba.\nKu makya g’Olwomukaaga, waliwo abavubuka e Kyebando abaakedde okwegugunga ne beekalakaasa nga bawakanya eky’okuwa abantu nga Kusasira ne Bucherman amaanyi mu NRM ate nga waliwo abaludde nga bawagira ekibiina nga tebafunamu bulungi.\nOkuva omwaka oguwedde Kusasira azze agugulana n’aba NRM abamu era mu August 2018, yattunkako ne Minisita omubeezi ow’ebyettaka Persis Namuganza. Mu bintu Kusasira bye yafunye kwe kuli n’emmotoka Land Cruiser V8 gy’atambuliramu kati.\nNg’oggyeeko abali munda mu NRM abatali basanyufu ku ky’okuwa Kusasira amaanyi amangi, Kusasira era alina n’okutya okulala okw’abooludda oluvuganya gavumenti b’alumiriza okumulaalika okumutuusaako obuzibu.\nKusasira yagambye nti: Amazima gali nti kitutte akaseera ng’abantu be simannyi bankubira amasimu nga bantiisatiisa nti singa siva ku kukolera Pulezidenti Museveni ne NRM kampeyini, bajja kusaanyaawo obulamu bwange.\nMuseveni ne Kusasira\nYagambye nti oluvannyuma lw’okubeera mu kutya okwo, yaddukidde ku poliisi n’emuwa obukuumi obumala, kyokka teyalambuludde bisingako awo.\nOmu ku boofiisa ba poliisi ataayagadde kwatuukirizibwa yategeezezza Bukedde nti Kusasira yatuukiridde Maj. Gen. Sabiiti Muzeyi era ye yawadde ekiragiro ky’okumuwa obukuumi nti era baamuwadde abaserikale 7 okuli abasatu abamutambulirako n’abana abakuuma awaka.\nYagasseeko nti okutya kwa Kusasira kuli ku njuyi bbiri okuli abali munda mu gavumenti wamu n’abali ku ludda oluvuganya.\nMusa Kavuma Maneja wa Golden Band yagambye nti Kusasira yamutegeeza ku kutiisibwa okwo era ne bamuwa amagezi aloope ku poliisi.\nPolly Namaye omumyuka w’omwogezi wa poliisi yagambye nti buvunaanyizibwa bwa poliisi okuwa omuntu yenna obukuumi singa abeera abwetaaga.\nKigambibwa nti bambega ba poliisi baakola okunoonyereza ku bantu abaali bakubira Kusasira amasimu agamutiisatiisa era ne kizuulwa nti baali baakayimbulwa okuva e Luzira era nga bateeberezebwa okuba nga bakyali mu bumenyi bw’amateeka obw’amaanyi.\nBambega era nti baagoba obuufu ne bazuula nti amakanda gaabwe gali mu bitundu by’e Busoga era omuyiggo gukyagenda mu maaso.\nMuseveni alidde obulamu mu Golden Heart Concert n'atenda Mutabani we Bebe okubeera ne waaka


Obwakabaka bwa Katonda Kye Ki? | Amawulire Amalungi\nEngeri gy’Osobola Okuganyulwa mu Brocuwa Eno\nMawulire Ki Amalungi?\nKatonda Alina Erinnya?\nDdala Amawulire Amalungi Gava eri Katonda?\nAni Yawandiika Bayibuli?\nTukakasa Tutya nti Bayibuli Ntuufu?\nLwaki Yesu Yafa?\nEkigendererwa kya Katonda eri Ensi Kye Kiruwa?\nLwaki Katonda Akyaleseewo Obubi n’Okubonaabona?\nAmaka Gammwe Gayinza Gatya Okubaamu Essanyu?\nAmateeka ga Katonda Gatuganyula Gatya?\nOyinza Otya Okusemberera Katonda?\nLwaki Katonda Alina Ekibiina ky’Abaweereza Be ku Nsi?\nLwaki Wandyeyongedde Okumanya Ebisingawo?\nBISOME MU Abbey Abkhaz Abui Adhola Afrikaans Aja Ajië Albanian Albanian Sign Language Alur American Sign Language Amharic Angolan Sign Language Arabic (Morocco) Arabic (Tunisia) Argentinean Sign Language Armenian Armenian (West) Assamese Attié Aukan Australian Sign Language Austrian Sign Language Awajun Aymara Azerbaijani Azerbaijani (Cyrillic) Balinese Bambara Baoule Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Betsimisaraka (Northern) Betsimisaraka (Southern) Biak Bicol Bislama Bissau Guinean Creole Bolivian Sign Language Bosnian Boulou Brazilian Sign Language British Sign Language Bulgarian Bulgarian Sign Language Bété Cakchiquel (Western) Cambodian Catalan Cebuano Central Alaskan Yupik Chamorro Changana (Mozambique) Changana (Zimbabwe) Chavacano Chichewa Chilean Sign Language Chin (Hakha) Chin (Kuki) Chin (Tiddim) Chin (Zotung) Chinese (Cantonese) Chinese (Simplified) Chinese (Traditional) Chinese Cantonese (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Comorian (Ngazidja) Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Dari Dayak Ahe Dayak Ngaju Digor Diola Douala Drehu Dusun Dutch Dutch Sign Language Ecuadorian Sign Language Edo Efik Emberá (Catío) English Esan Estonian Estonian Sign Language Ewe Fante Faroese Fataluku Fijian Filipino Sign Language Finnish Finnish Sign Language Fon Frafra French French Sign Language Frisian Fulfulde (Cameroon) Futuna (East) Ga Galician Garifuna Gbaya Georgian German German Sign Language Ghanaian Sign Language Gitonga Gokana Gourmanchéma Gouro Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Guianese Creole Gujarati Gun Guna Guéré Haitian Creole Hausa Hawu Haya Hebrew Hehe Herero Hiligaynon Hindi Hiri Motu Hmong (White) Honduras Sign Language Hong Kong Sign Language Huastec (San Luis Potosi) Huave Huichol Hungarian Hungarian Sign Language Hunsrik Iban Ibanag Ibinda Icelandic Igbo Iloko Inakeanon Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Javanese (Eastern) Jula Kabiye Kabuverdianu Kabyle Kachin Kadazan Kannada Karen (S'gaw) Kazakh Kazakh (Arabic) Kekchi Khana Khasi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Konkani (Devanagari) Konkani (Roman) Korean Korean Sign Language Kosraean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangal Kwanyama Kyangonde Lahu Lamba Laotian Latgalian Latvian Latvian Sign Language Lenje Lhukonzo Lingala Lithuanian Lomwe Lovari Low German Lucholi Luganda Lugbara Lunda Lunyankore Luo Luswayiri Luswayiri (Congo) Luteso Lutoro Luvale Luwalabu Luxembourgian Macedonian Macua Macushi Madagascar Sign Language Madi Makasae Malagasy Malawi Sign Language Malay Malayalam Malaysian Sign Language Maltese Mam Mambae (Ermera) Mambwe-Lungu Mandinka Mandjak Mangareva Maninkakan (Eastern) Manipuri Mano Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Maya (Mopán) Mayo Mazahua Mazatec (Huautla) Mbukushu Mende Meru Mexican Sign Language Mingrelian Miskito Mixe Mixtec (Guerrero) Mixtec (Huajuapan) Mixtec (Tlaxiaco) Mizo Mongolian Mongolian Sign Language Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Nama Nambya Navajo Ndau Ndebele Ndebele (Zimbabwe) Ndonga Nengone Nepali New Zealand Sign Language Ngabere Ngangela Ngiemboon Nias Nicaraguan Sign Language Nigerian Pidgin Niuean Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Otomi (State of Mexico) Paicî Palauan Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pehuenche Pemon Pennsylvania German Persian Peruvian Sign Language Piaroa Pidgin (Cameroon) Pidgin (West Africa) Pilagá Polish Polish Sign Language Pomeranian Ponapean Portuguese Portuguese (Portugal) Portuguese Sign Language Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Albania) Romany (Argentina) Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Serbia) Romany (Southern Greece) Roviana Rumanyo Rungus Russian Russian Sign Language Réunion Creole Saami (North) Salvadoran Sign Language Samoan Sangir Sango Saramaccan Sarnami Sena Senoufo (Cebaara) Sepedi Sepulana Serbian Serbian (Roman) Serbian Sign Language Serer Sesotho (Lesotho) Sesotho (South Africa) Setswana Seychelles Creole Shipibo-Conibo Shona Shuar Sidama Silozi Sinhala Slovak Slovak Sign Language Slovenian Slovenian Sign Language Soli Solomon Islands Pidgin Somali South African Sign Language Spanish Spanish Sign Language Sranantongo Sunda Susu Swati Swedish Swedish Sign Language Swiss German Sign Language Tabasco) Tagalog Tahitian Taiwanese Sign Language Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai Sign Language Tigrinya Tiv Tlapanec Toabaite Toba Tojolabal Tok Pisin Tokelauan Tongan Toraja Totonac Toupouri Tshiluba Tshwa Tsonga Turkish Turkmen Tuvaluan Twi Tyrewuju Tzeltal Tzotzil Uighur (Cyrillic) Ukrainian Umbundu Urdu Urhobo Uruguayan Sign Language Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Warao Waray-Waray Wayuunaiki Wejewa Welsh Wichi Wolaita Wolof Xavante Xhosa Xârâcùù Yacouba Yoruba Yukpa Zande Zapotec (Guevea) Zapotec (Isthmus) Zapotec (Lachiguiri) Zapotec (Villa Alta) Zimbabwe Sign Language Zulu\n1. Obwakabaka bwa Katonda kye ki?\nLwaki Yesu y’agwanidde okuba Kabaka?—MAKKO 1:40-42.\nObwakabaka bwa Katonda gavumenti ey’omu ggulu. Ejja kudda mu kifo kya gavumenti eziriwo leero era ejja kusobozesa Katonda by’ayagala okukolebwa mu ggulu ne ku nsi. Amawulire agakwata ku Bwakabaka bwa Katonda mawulire malungi. Mu kiseera ekitali kya wala, Obwakabaka bwa Katonda bujja kufuga bulungi abantu. Bujja kuleetera abantu bonna ku nsi okuba obumu.—Soma Danyeri 2:44; Matayo 6:9, 10; 24:14.\nObwakabaka bulina okuba ne kabaka. Yakuwa yalonda Omwana we Yesu Kristo okuba Kabaka ow’Obwakabaka bwe.—Soma Okubikkulirwa 11:15.\n2. Lwaki Yesu y’agwanidde okuba Kabaka?\nOmwana wa Katonda y’agwanidde okuba Kabaka kubanga wa kisa, era anywerera ku kituufu. (Yokaana 1:14) Era asobola okuyamba abantu kubanga ajja kufuga ensi yonna ng’asinziira mu ggulu. Bwe yazuukizibwa, yagenda mu ggulu n’atuula ku mukono gwa Yakuwa ogwa ddyo. (Abebbulaniya 10:12, 13) Oluvannyuma Katonda yamuwa obuyinza okutandika okufuga.—Soma Danyeri 7:13, 14.\n3. Baani abanaafuga ne Yesu?\nAbo abayitibwa ‘abatukuvu’ be bajja okufuga ne Yesu. (Danyeri 7:27) Abatukuvu abaasooka okulondebwa be batume ba Yesu abaali abeesigwa. N’okutuusa leero Yakuwa akyalonda abasajja n’abakazi abeesigwa okuba abamu ku batukuvu abo. Okufaananako Yesu, nabo bazuukizibwa n’emibiri egy’omwoyo.—Soma Yokaana 14:1-3; 1 Abakkolinso 15:42-44.\nBantu bameka abagenda mu ggulu? Yesu yabayita “ekisibo ekitono.” (Lukka 12:32) Bajja kuba 144,000, era bajja kufuga ensi nga bali wamu ne Yesu.—Soma Okubikkulirwa 14:1.\n4. Kiki ekyaliwo Yesu bwe yatandika okufuga?\nObwakabaka bwa Katonda bwatandika okufuga mu 1914. * Yesu kye yasooka okukola ng’atandise okufuga kwe kusuula Sitaani ne badayimooni be ku nsi. Kino kyasunguwaza nnyo Sitaani n’atandika okuleeta ebizibu mu nsi yonna. (Okubikkulirwa 12:7-10, 12) Okuva mu kiseera ekyo ebizibu byeyongedde nnyo. Entalo, enjala, endwadde, ne musisi, bye bimu ku ebyo ebiri mu “kabonero” akalaga nti mu kiseera ekitali kya wala Obwakabaka bujja kufuga ensi yonna.—Soma Lukka 21:7, 10, 11, 31.\n5. Obwakabaka bwa Katonda bukola ki?\nOkuyitira mu mulimu gw’okubuulira ogukolebwa mu nsi yonna, Obwakabaka bwa Katonda bukuŋŋaanyizza abantu okuva mu mawanga gonna era bali bumu. Obukadde n’obukadde bw’abantu abawombeefu kaakano bali wansi w’Obwakabaka bwa Katonda obufugibwa Yesu. Obwakabaka bwa Katonda bujja kubakuuma bwe bunaaba buzikiriza ensi ya Sitaani eno embi. N’olwekyo abo bonna abaagala okuganyulwa mu Bwakabaka bwa Katonda basaanidde okugondera Yesu.—Soma Okubikkulirwa 7:9, 14, 16, 17.\nMu kiseera eky’emyaka 1,000, Obwakabaka bwa Katonda bujja kutuukiriza Katonda kye yali ayagaliza abantu mu kusooka. Ensi yonna ejja kufuuka lusuku lwa Katonda. Oluvannyuma Yesu ajja kuwaayo Obwakabaka eri Kitaawe. (1 Abakkolinso 15:24-26) Waliwo omuntu yenna gwe wandyagadde okubuulira ku Bwakabaka bwa Katonda?—Soma Zabbuli 37:10, 11, 29.\n^ lup. 6 Okumanya ebisingawo ku ekyo obunnabbi bwa Bayibuli kye bwayogera ku mwaka 1914, laba Ebyongerezeddwako Na.22 mu katabo Biki Bye Tuyiga mu Bayibuli?\nEngeri abantu gye beeyisaamu n’endowooza ze balina biraga nti enkomerero eri kumpi, nga Bayibuli bwe yagamba.\nBAANI LEERO ABAKOLA YAKUWA BY’AYAGALA?\nAbajulirwa ba Yakuwa Bakola Batya Omulimu Gwaabwe ogw’Okubuulira?\nTukoppa engeri Yesu gye yabuuliramu bwe yali ng’akyali ku nsi. Ezimu ku ngeri zino ez’okubuulira ze ziruwa?


Okuva 6 | Bayibuli ey'Oku Mukutu Gwaffe Ogwa Intaneeti | New World Translation\nKatonda addamu okusuubiza okubanunula (1-13)\nAmakulu g’erinnya lya Yakuwa tegaamanyibwa (2, 3)\nOlunyiriri lw’obuzaale bwa Musa ne Alooni (14-27)\nMusa wa kuddamu okugenda mu maaso ga Falaawo (28-30)\n6 Awo Yakuwa n’agamba Musa nti: “Kaakano ojja kulaba kye nnaakola Falaawo.+ Omukono ogw’amaanyi gujja kumuwaliriza okubaleka bagende, era omukono ogw’amaanyi gujja kumuwaliriza okubagoba mu nsi ye.”+ 2 Awo Katonda n’agamba Musa nti: “Nze Yakuwa. 3 Nnalabikiranga Ibulayimu ne Isaaka ne Yakobo nga Katonda Omuyinza w’Ebintu Byonna,+ naye saabamanyisa+ makulu ga linnya lyange Yakuwa.*+ 4 Era nnakola nabo endagaano okubawa ensi ya Kanani gye baabeerangamu ng’abagwira.+ 5 Kaakano mpulidde okusinda kw’Abayisirayiri, Abamisiri be bafudde abaddu, era nzijukira endagaano yange.+ 6 “N’olwekyo gamba Abayisirayiri nti: ‘Nze Yakuwa; nja kubatikkula emigugu gy’Abamisiri, era mbanunule mulekere awo okuba abaddu baabwe;+ nja kubanunula n’omukono ogugoloddwa* era mbonereze nnyo Abamisiri.+ 7 Nja kubasembeza mube bantu bange era nja kubeera Katonda wammwe,+ era mujja kumanya nti nze Yakuwa Katonda wammwe abatikkula emigugu gya Misiri. 8 Nja kubatwala mu nsi gye nnalayira* okuwa Ibulayimu, Isaaka, ne Yakobo; era nja kugibawa ebe yammwe.+ Nze Yakuwa.’”+ 9 Oluvannyuma Musa yatuusa obubaka obwo ku Bayisirayiri, naye tebaamuwuliriza olw’okuba baali baweddemu amaanyi n’olw’okuba baali bayisibwa bubi nnyo ng’abaddu.+ 10 Awo Yakuwa n’agamba Musa nti: 11 “Genda ogambe Falaawo kabaka wa Misiri aleke Abayisirayiri bave mu nsi ye.” 12 Naye Musa n’agamba Yakuwa nti: “Laba! Abayisirayiri tebampulirizza;+ kati olwo Falaawo anampuliriza atya nze atayogera bulungi?”*+ 13 Naye Yakuwa n’addamu n’ategeeza Musa ne Alooni ebiragiro bye baali ab’okutegeeza Abayisirayiri ne Falaawo kabaka wa Misiri, okusobola okuggya Abayisirayiri mu nsi ya Misiri. 14 Bano be bakulu b’ennyumba za bakitaabwe: Batabani ba Lewubeeni, omubereberye wa Isirayiri+ be bano: Kanoki, Palu, Kezulooni, ne Kalumi.+ Abo be b’empya z’ekika kya Lewubeeni. 15 Bano be batabani ba Simiyoni: Yemweri, Yamini, Okadi, Yakini, Zokali, ne Sawuli omwana w’omukazi Omukanani.+ Abo be b’empya z’ekika kya Simiyoni. 16 Gano ge mannya ga batabani ba Leevi+ okusinziira ku buzaale bwabwe: Gerusoni, Kokasi, ne Merali.+ Leevi yawangaala emyaka 137. 17 Batabani ba Gerusoni okusinziira ku mpya zaabwe be bano: Libuni ne Simeeyi.+ 18 Batabani ba Kokasi be bano: Amulaamu, Izukali, Kebbulooni, ne Wuziyeeri.+ Kokasi yawangaala emyaka 133. 19 Batabani ba Merali be bano: Makuli ne Musi. Abo be b’ennyumba z’Abaleevi okusinziira ku buzaale bwabwe.+ 20 Amulaamu yawasa Yokebedi mwannyina wa kitaawe,+ era oluvannyuma Yokebedi yamuzaalira Alooni ne Musa.+ Amulaamu yawangaala emyaka 137. 21 Batabani ba Izukali be bano: Koola,+ Nefegi, ne Zikuli. 22 Batabani ba Wuziyeeri be bano: Misayeri, Erizafani,+ ne Sisiri. 23 Alooni yawasa Eriseba muwala wa Amminadaabu era mwannyina wa Nakusoni.+ Eriseba yamuzaalira Nadabu, Abiku, Eriyazaali, ne Isamaali.+ 24 Batabani ba Koola be bano: Assiri ne Erukaana ne Abiyasaafu.+ Abo be b’ennyumba z’Abakoola.+ 25 Eriyazaali+ mutabani wa Alooni yawasa omu ku bawala ba Putiyeeru. Oluvannyuma n’amuzaalira Fenekaasi.+ Abo be bakulu ba bakitaabwe b’Abaleevi okusinziira ku mpya zaabwe.+ 26 Ono ye Alooni ne Musa, Yakuwa be yagamba nti: “Muggye Abayisirayiri mu nsi ya Misiri nga bali mu bibinja.”*+ 27 Be baayogera ne Falaawo kabaka wa Misiri okuggya Abayisirayiri e Misiri. Ono ye Musa ne Alooni.+ 28 Ku lunaku Yakuwa lwe yayogera ne Musa mu nsi ya Misiri, 29 Yakuwa yagamba Musa nti: “Nze Yakuwa. Gamba Falaawo kabaka wa Misiri ebintu byonna bye nkugamba.” 30 Naye Musa n’agamba Yakuwa nti: “Falaawo anampuliriza+ atya nze atayogera bulungi?”*\n^ Obut., “naye ku bikwata ku linnya lyange Yakuwa, seemanyisa gye bali.”\n^ Oba, “ogw’amaanyi.”\n^ Obut., “nnayimusa omukono gwange.”\n^ Obut., “ow’emimwa egitali mikomole.”\n^ Obut., “okusinziira ku magye gaabwe.”


OWA LDU akubye omutuuze essasi ku mukono abatuuze ne batabuka okukkakkana ng'aba LDU ne poliisi batutte akubiddwa mu ddwaaliro. Eyakubiddwa essasi ye Saleh Kinaalwa, omutuuze ku kyalo Matale Central mu ggombolola y'e Ngogwe mu disitulikiti y'e Buikwe.\nKinaalwa eyasangiddwa ku kitanda mu ddwaaliro e Kawolo gy'ajjanjabirwa, yagambye nti zaabadde ssaawa nga 4:00 ez'ekiro nga bali kumpi n'omudaala gw'ennyama w'akolera ye ne banne ne balaba ekibinja ky'abaserikale n'abantu abalala nga bajja we bali ne basooka okutya kyokka ne babivaako kuba tebaabadde na kye babeekengerako.\nAgamba nti baabadde baagala okubatuukirira ne baagala babeesege omu kubaabaddeko n'agamba abaserikale mu Luswayiri nti " ndiyo wuyo" ekitegeeza nti ‘y'oyo' kwe kumusogamu emmundu ng'agezaako okudduka ne bamukuba essasi n'atuula.\nOmuduumizi wa poliisi mu disitulikiti y'e Buikwe, Alex Wabwire bw'atuukiriddwa agambye nti ensonga zimanyiddwa muduumizi w'aba LDU bo babadde tebannazimanya nnyo. Akulira aba LDU mu disitulikiti y'e Buikwe, Maj Joseph Mubunga, yakakasizza ebyabaddewo kyokka n'awakanya eky'okugamba nti aba LDU tebaabadde na ba poliisi\nMutuyambe nga tubatuukiridde


Bukedde Online - Omutamiivu totawaana kunkubira\nObubonero kw'olabira omusajja atakyalina l...\nBiki by’oyagala omusajja aba akusiimye okuba nabyo? Alina okubeera omwetegefu okugenda mu bakadde bange, okwekebeza omusaayi, atya Katonda, nga tanywa mwenge wadde ssigala. Njagala ali wakati w’emyaka 30 - 50.\nNg’onyumidde mu kalangi ka bbulu!\nMukwano taliiyo okuggyako nze kennyini.\nKy’ogamba tolina musajja akuyamba?\nSirina era nnoonya.\nBandabawo naye bye njagala abasinga tebabirina.\nBiki by’oyagala omusajja aba akusiimye okuba nabyo?\nAlina okubeera omwetegefu okugenda mu bakadde bange, okwekebeza omusaayi, atya Katonda, nga tanywa mwenge wadde ssigala. Njagala ali wakati w’emyaka 30 - 50.\nAte gwe olina emyaka emeka?\nYe ggwe ani?\nNze Merabu Kwalisiima.\nAkusiimye akufuna atya?\nNdi ku ssimu 0706511571.\nNze Gloria, nnoonya omwami akuze mu myaka n’ebirowoozo ng’alina emyaka 50 n’okudda waggulu. Ayagala kuba 0756646646\nNnoonya omusajja owekyama wakati w’emyaka 35 -40 ng’afaayo. Alina obusobozi ng’alabika bulungi nkubira ku ssimu 0757976292.\nNze nnina emyaka 28, ndabika bulungi ate mbeera kumpi ne Kampala. Osobola n’okumpeereza obubaka ku ssimu eyo waggulu. Nnoonya omwami omulungi alina empisa. Kuba. 0759172061.\nNze Linet nnina emyaka 27. Nnoonya omwami owookufumbirwa. Anjagadde kuba 0759669397.\nNze Melisha nnina emyaka 25. Nnoonya omwami ow’ekyama. Ayagala kuba 0789046476.\nNze Hadijah nnoonya omwami ali siriyaasi. Kuba 0756972761.\nNNOONYA omwami nga waabuvunaanyizibwa ate ng’ali siriyaasi. Njagala ali wakati w’emyaka 40 - 50. Nze nnina emyaka 35. Kuba 0703327053.\nNze Christine, nnina emyaka 26. Nnoonya omwami ali siriyaasi. Kuba O752329745.\nNze Sumayah, nnoonya omwami ow’ekyama. Asiimye kuba 0757345458.\nNze Hanifa, nnina emyaka 29, nnoonya omwami okuva ku myaka 30 n’okudda waggulu ng’atya Katonda. Kuba 0757651872.\nNze Nambi nnina emyaka 25. Nnoonya omusajja ali wakati w’emyaka 35 - 50. Kuba 0780633332.\nNnoonya omwami alina emyaka 42 - 46 ali ku ddagala erya ARVS ate ng’alina omulimu. Ow’ekima n’Omusu temutawaana. Ndi ku ssimu 0755766666.\nNze Ritah nnina emyaka 40. Njagala omwami ow’empisa atali muyaaye anaawa bazadde bange ekitiibwa kuba nange nja kuwa ababe ekitiibwa. Eky’omusaayi tokyerabira. Njagala okuva ku myaka 40 okudda waggulu. Kuba 0759782513 wabula omufeere totawaana.\nNze Zayinabu Nakku 29, mbeera Bwaise, neddira Fumbe, ndi musuubuzi. Nazaalako, nzaalibwa Ssingo Mityana. Nnoonya musajja Musiraamu okuva ku myaka 33 - 40 ng’ali ku ddagala lya ARVS, alina kye yeekoledde kuba nange siri bubi ate ng’alabika bulungi.Kuba ssimu 0757026973.\nNnoonya omwami nga wamyaka 32-65 nga mukakamu,wampisa, ng’alina eddiini. Nze Nakibuuka, nnina emyaka 27, ndi mutonotono wakatakketakke. Asiimye kuba 0700297623.\nNze Grace 26, nnoonya omwami ali wakati w’emyaka 35-50. Asiimye kuba 0753455556.\nNnoonya omwami wakati w’emyaka 35 - 45. Nze nnina 33. Njagala alina obuvunaanyizibwa ate ng’afaayo. Kuba 0704560252.\nNze Jackie 24, nnoonya mwami ali wakati w’emyaka 34 - 54 tukole omukwano ogw’ekyama. Kuba 0756957160.\nNze Maria emyaka 24 nnoonya omusajja wakati w’emyaka 35 - 50. Kuba 0757020729.\nSivaawo okutuusa ng'onsasudde\nEmipiira egitaliimu tyubu â€˜giwambyeâ€™


Bukedde Online - Entambula y'emmeeri ya MV Kalangala ekyuse\nFamire ya Nkoyoyo esazeewo emalirize bye y...\nABANTU abagenda e Kalangala okulya obulamu mu nnaku enkulu n’abatwalayo bizinensi beeyongedde.\nAbantu ku mmeeri ya MV Kalangala.\nKino kiwalirizza abavunaanyizibwa ku mmeeri ya MV Kalangala okwongera ku mirundi gy'esaabaza abantu n'okukyusa obudde kw'esimbulira n'okugoba ku lukalu.\nKyokka enkyukakyuka eno yadde erina ky'eyambye, naye omujjuzo gw'abasaabaze gukyaliwo.\nKati emmeeri eno eya MV Kalangala ekola luutu ssatu olunaku okuva ku bbiri z'ebadde esaabaza abantu mu nnaku eza bulijjo.\nEmmeeri eno esaabaza abantu okuva ku mwalo gw'e Nakiwogo e Ntebe okudda ku gw'e Lutoboka mu Kalangala.\nOlw'obungi bw'abantu, katono abasaabaze bibabugume ku Ssande ng'abantu balwana okulinnya emmeeri e Nakiwogo.\nEmmeeri eno kati esimbula okuva e Kalangala ku ssaawa 1:00 ku makya n'etuuka e Nakiwogo ku ssaawa 4:30 ate n'esimbula okuddayo ku ssaawa 5:30.\nKu ssaawa 8:30 evaayo n'edda e Nakiwogo. Ku ssaawa 11:00 esimbulayo n'etuuka e Kalangala ku ssaawa 1:30 ez'akawungeezi.\nHenry Ategeka ow'ekitongole ky'ebyentambula y'oku mazzi mu minisitule y'ebyenguudo n'entambula yagambye nti okwongera ku mirundi emmeeri eno gy'etambula kyavudde ku bungi bw'abantu abava n'okudda ku bizinga by'e Kalangala okweyongera.\nYagambye nti bataddewo amaato agali obulindaala okwah− hanga obuzibu bwonna obuyinza okugwawo ku mazzi.\nYe Sadala Musoke akulira kkampuni ya National Oil Distributor Ltd abaapatanibwa minisitule y'ebyenguudo n'entambula okuddukanya emmeeri eno yagambye nti buli lukya abantu abadda n'okuva e Kalangala beeyongera.\nYasabye abantu okugondera amateeka agafuga emmeeri.\nYagambye nti wadde nga gavumenti eteekateeka okufuna entambula y'o ku mazzi endala okuva e Nakiwogo okudda e Kalangala, abasaabaze bandibadde bagumiikiriza ne batamala galinnya maato agatali ku mutindo.\nEntambula okudda e Kalangala ku ludda lw'e Masaka yo tebadde na buzibu bw'amaanyi olw'ebidyeri ebibiri okuli MV Pearl ne MV Ssese ebiddukanyizibwa kkampuni ya Kalangala Infrastructure Services (KIS) okuva ku mwalo gw'e Bukakkata okudda e Kalangala okubeera nga bikola bulungi.\nSitayiro z'omukwano ezisala amasavu\nObukodyo obunyumisa okumala ekizadde


Bukedde Online - Dr. Byabashaija atongozza ekyuma ekikaza embaawo\nBba wa minisita Rosemary Senninde agenze ku bwakansala\nAba Bobi Wine bayomba lwa lukalala lwa kibiina\nLiverpool eyagala Mbappe\nMuggya wange yatta bbaffe n'ankomya\nDr. Byabashaija atongozza ekyuma ekikaza embaawo\nKkooti eragidde okuddamu okubala obululu bwâ€™e Mityana\nAgaanyi okunkuba embaga\nAdded 2nd March 2011\nAKULIRA ekitongole ky’amakomera, Dr. Johnson Byabashaija atongozza ekyuma ekikaza embaawo n’asaba Gavumenti okubongera ssente kubanga bazikozesa bulungi.\nAlagidde balooya be ne bassaayo okusaba mu kkooti enkulu eya Uganda, nga bagisabaÂ okusazaamu ekibaluwa kibakuntumye ekyafulumiziddwa gye buvuddeko ne kiweerezebwa mu Kenya nga kiragira akwatibwe poliisi yâ€™ensi yonna azzibwe mu Uganda avunaanibwe nâ€™emisango emirala.\nBannamateeka ba Ezra, aba Kibeedi & Co. AdvocatesÂ baagenze mu kkooti ne bagisaba okusazeemu ekiragiro ekyaweereddwa omulamuzi Vincent Emmy Mugabo owa kkooti yâ€™oku Buganda Road kye yawa ngaÂ February 22.\nLooya Janet Namudde owa kkampuni ya Kibedi & Co. Advocates yagambye nti omulamuziÂ teyalina buyinza kubanga emisango gyâ€™okugaba ceeke ezâ€™ebikwangala egyali gigguddwa ku Ezra gyayimirizibwa oluvannyuma lwâ€™okutwala okwemulugunya mu kkooti ya konsitityusoni.\nEzraÂ yayimbuddwa ku Lwokubiri okuva mu kaduukulu e Kenya. Yategeezezza nti emisango egyamukwasizza mipangirire okumwonoona nâ€™agamba nti talina ceeke ya kikwangala gye yali awadde muntu yenna. Bwe wabaawo abamubanja alina ssente ezimala okubasasula ngâ€™azibasanza yonna gye bali mu Uganda oba ebweru.\nÂ â€œNdi musanyuÂ okuddamu okubeera nâ€™eddembe lyange eryâ€™okwetaaya era sirina nteekateeka yonna ya kudduka mu Kenya okutuusa ngâ€™ebintu byonna biweddeâ€,Â bwe yagambye.\nYayimbuddwa omulamuzi Martin Muya owa kkooti yâ€™e Makadara, mu Kenya oluvannyuma lwâ€™okweyimirirwa ku ssente zâ€™e Kenya obukadde mukaaga nâ€™ekitundu (eza Uganda obukadde nga 130) nâ€™alagirwa okuddamu okweyanjula mu kkooti buli luvannyuma lwa wiiki bbiri.\nMunnamateeka wa Ezra e Kenya, Chris Kenyariri yawaddeyo nâ€™ebiwandiiko okuli ebyapa nâ€™ebintu ebirala ebiraga nti Ezra alina ebyobugagga byaÂ ssente zâ€™e Kenya ezisoba mu bukadde 200 (eza Uganda obuwumbi 50) nga mulimu amayumba ne bizinensi.\nEnsonda e Kenya zaategeezezza nti gavumenti ya Uganda erina engeri gye yayambye Ezra okuteebwa kubangaÂ Ezra mukungu waayo (Diplomat). Ezra yagambye nti ekitiibwa kye ngâ€™omukungu wa gavumenti ya Uganda kyatyoboddwa nâ€™agamba nti ensonga zino agenda kuzitwala mu kkooti.\nAsuubirwa okudda mu kkooti ku Mmande nga 7 March ku musango ogwâ€™okugaba ceeke eyâ€™ekikwangala eri Kampuni ya SMR. Wano mu Uganda, Ezra alina emisango okuli okugabira Frank Katusiime ceeke ya doola 550,000 nâ€™endala eya doola 123,000 ngâ€™eno yagiwa Geofrey Kiryowa, nnanyini kkampuni ya MITTICO, kyokka ne zibuuka.\nBesigye awagidde okukyusa Winnie Kiiza\nOmusawo bamusse agenze kuziika e Masaka\nBizinensi mukisa oba bumanyi?\nObwakabaka bubuuliriza ku batunda ettaka ly'ebika\nOmugagga asenze ebintu bya Klezia\nAvuga emirambo yagabana ku ttaka lya limbo e Bukasa!\nBba wa minisita Rosemary Se...\nZEFANIYA Kizza Senninde nga ye bba wa minisita omubeezi ow'ebyenjgiriza ebisookerwako, Rose Nansubuga Senninde...\nAba Bobi Wine bayomba lwa l...\nOLUTALO luzzeemu ku kitebe ky’ekibiina kya Bobi Wine ekya National Unity Platform e Kamwokya nga luva ku lukalala...\nOKUZIMBA ttiimu ejojobya Bulaaya, omu- tendesi wa Liverpool, Jurgen Klopp abikwasizza maanyi.\nMuggya wange yatta bbaffe n...\nOKUFA kwa baze kwankuba wala katono ngwe n’eddalu. Abasawo baakola kya maanyi okumbudaabuda n’okunzizaamu essuubi...\nKitegeeza ki Latif okuva mu...\nLATIF Ssebaggala okuva ku kuvuganya ku kifo kya Loodi Meeya kiddiridde enteeseganya z’abavuganya Gavumenti ne bakkaanya...


Bukedde Online - Ensonga lwaki omulamuzi Luswata avudde mu musango gwa Mumbere\nEnsonga lwaki omulamuzi Luswata avudde mu musango gwa Mumbere\nAsambye kitaawe mu bitundu by'ekyama n'amutta lwa ttaka!\nBenz y'omugagga Lwasa etukula ng'omuntu ba...\nAdded 27th January 2017\nOMULAMUZI Eva Luswata abadde awulira emisango egivunaanibwa Omusinga wa Rwenzururu, Charles Wesley Mumbere agivuddemu ne gikwasibwa omulala.\nMumbere (mu ssuuti) ng’atuuka ku kkooti e Jinja gye buvuddeko.\nBukedde akitegeddeko nti omusango guno bwe gunaaba guzzeemu okuwulirwa, omulamuzi wa kkooti enkulu e Jinja Michael Eludu y’agenda okugutuulamu.\nOmulamuzi Luswata ye yakkirizza Mumbere okweyimirirwa nga January 13, 2017 ku kakalu ka kkooti ka bukadde 100 ezitali za buliwo. Kyokka oluvannyuma abaserikale baamukwatidde ebweru wa kkooti nga yaakayimbulwa.\nKino omulamuzi alaba ng’ekyabadde eky’okuyisa amaaso mu kkooti. Ezimu ku nsonga bannamateeka ba Mumbere ze bawa okusobola omuntu waabwe okweyimirirwa mulimu okubeera nga mulwadde wa sukaali n’okuba nti akuliridde.\nEnsonda zaategeezezza nti waliwo olukiiko olw’ekyama olwatudde ku Lwokubiri nga lwetabiddwaamu abalamuzi Luswata, Eludu n’omuwandiisi wa kkooti enkulu, Jesse Byaruhanga ne bakkiriziganya nti omusango guwulirwe Eludu.\nKyategeezeddwa nti Luswata yagaanye okuddamu okuwulira omusango guno kuba ku mulundi ogwasooka ebitongole bya gavumenti byanyomoola ebiragiro bye.\nYategeezezza nti tasobola kugumiikiriza kujoogebwa. Obumu ku bukwakkulizo obwaweebwa Mumbere kwaliko obutalinnya kigere mu disitulikiti ye Kasese, Bundibugyo ne Kabalore.\nYalagibwa okutambulira mu Kampala, Wakiso ne Jinja nga bw’abeera mu maka ge agali e Muyenga.\nMu kiseera kino tekimanyiddwa ddi kkooti lw’eddamu okuwulira okusaba kwe okweyimirirwa, kyokka nga Mumbere alina okudda mu kkooti nga January 30, 2017 okutandika okusomerwa emisango egyamuggulwako oluvannyuma.\nOmusinga wa Rwenzururu\nCharles Weasley Mumbere Iramangoma\nAba NRM ebweru w'eggwanga bajaguzza olunaku lw'ameefuga\nUganda erangiridde abagenda mu mizannyo gya Commonwealth\nAba NCS bakakasizza ebibiina by'emizannyo 7\nBajeemedde NCS ne balonda abakulembeze abaggya


Ow'olubuto n'abasajja babiri bakwatiddwa mukukuba ebiccupuli - Radio Simba, The Best Luganda Station in the World !\nOw’olubuto n’abasajja babiri bakwatiddwa mukukuba ebiccupuli\nPoliisi y’e Mpigi ekutte abantu 3 abasangiddwa ne ssente ez’ebiccupuli obukadde 7 eza Uganda. Bano baabadde bazigabira aba Mobile Money wamu nabo abatunda ebintu mu madduuka mu bitundu ebyenjawulo omuli Lukaya, Nyendo, Kayabwe, Buwama, Mpigi, Nsangi ne Kyengera nga bakozesa nnyo oluguudo lwa Kampala-Masaka.\nMr Josephat Mbonigaba, nga ye OC CID ku Poliisi y’e Buwama agamba nti abakwate kuliko Sam Kiyemba, Isaac Odoki ne Rahmah Nampijja nga ono alina olubuto lwa myezi 4 nga batuuze be Wakiso.\nBano baabadde batambulira mu motoka Toyota Premio nnamba UAK 102D. Bano bakuumirwa ku Poliisi ye Buwama nga nokunoonyereza bwekugenda mu maaso.\nPresident Obama, regional leaders discuss situation in South Sudan.


Bukedde Online - YMCA ezze kwesasuza St lawrence mu za University liigi\nFufa President Eng. Moses Magogo asiimye...\nMustafa Kizza ayabulidde KCCFC\nBy Gerald Kikulwe\nAdded 4th March 2020\nMu Pepsi University League\nYMCA – SLAU(Leero Lwakusatu)\nBugema – Gulu(enkya Lwakuna)\nOKUDDA kw’abasambi basatu ku ttiimu ya St.Laurence University(SLAU) kuwadde omutendesi Davis Nnono amaanyi g’okufuna obuwanguzi obwokubiri obw’omuddiring’anwa mu liigi ya yunivasite sizoni eno.\nSLAU eyakubwa UCU ku fayinolo omwaka oguwedde, yakubye Bishop Stuat Univasity(BSU) 4-1 mu gwagguddewo sizoni nga terina Bruno Bunyaka, Umar Kayemba ne Isiah Ssabbiiti abakomyewo okuva mu buvune.\nLeero(Lwakusatu) bakyalidde YMCA ku kisaawe ky’e Buwambo nga baagala kufuna buwanguzi bwakubiri sizoni eno okutangaaza emikisa gy’okuva mu kibinja D. Baakasisinkana emirundi ena, SLAU ewanguddeko esatu n’amaliri ga mulundi gumu.\n“Neeyongedde amaanyi olw’abazannyi bannge abawonye obuvune,okusobola okuva mu kibinja tetwagala kusuula yadde akabonero, gyonna twagala busatu era olwa leero zinadda okunywa,” Davis Nnono atendeka SLAU bwe yategeezezza.\nAte Dancan Bwabye atendeka YMCA naye awera nga bw’alina ebbanja ku SLAU nti tagiwangulangako okumala sizoni bbiri emabega. “SLAU yatumannyiira nnyo sizoni ewedde bwe yatukubira awaka ne kubugenyi (2-0),era twagala kubeesasuza,” Bwabye bwe yakkaatirizza.\nSimon Tabu Orem, Tito Ssematimba ne Mark Nsubuga aba SLAU balwadde ate Rashid Mbahabwe owa YMCA naye mulwadde.\nSLAU y’ekulembedde ekibinja D n’enjawulo ya ggoolo 3 z’esinza YMCA gye benkanya obubonero(3).\nNakirijja ayabulidde team ya Dolphins\nEtteeka lya basketball epya lireese enkyukakyuka mu team ya KIU Titans\nSLAU etaddeyo ekigere ekisooka mu Semi za yunivasite liigi\nKyambogo esitukidde mu kikopo kya liigi ya yunivasite\nAbagabanye ebya Polof. Mukiibi baabano


Bukedde Online - Pulezidenti annyonnyodde lwaki amagye gakwata abantu\nPulezidenti Museveni ng’ayogera eri bofiisa ba poliisi.\nPULEZIDENTI Museveni annyonnyodde lwaki amagye ne SFC bakwata abantu n'agamba nti okunenya ebitongole by'ebyokwerinda kikkirizibwa kyokka abanenya basooke kukikola ku bamenyi b'amateeka.\nAbeenyigira mu bikolwa eby'effujjo abajjukizza nti akabwa akabbi kagumya mugongo, waliwo abantu abakyalina endowooza eyo esibuka mu nkola z'obuwangwa nti omuntu asobezza bamukuba naye ebyo NRA/UPDF bwe yajja okudibya.\nYagambye nti abo abaakwatibwa oba okuttibwa beebo abaayagala okulumbagana abaserikale, abaakola obulumbaganyi ku muserikale omukyala mu kwekalakaasa kwa November 2020 n'okwambula abaali bambadde emijoozi gya NRM.\nYagambye nti abaakola kino kyalimu ebyobufuzi nga baagala okutabangula eggwanga balowoozese abantu nti NRM eremereddwa okukuuma emirembe gy'erudde ng'erwanirira.\nBwe kyatuuka mu kiseera ky'okulonda ne gujabagira nga waliwo abagamba nti oyo yenna agenda mu maaso okuwagira NRN bajja kumutta, okumukolako obulumbaganyi oba okusaawa ebirime bye nga bwe kyali ku mulembe gwa Kabaka Yekka mu 1961/62.\nKu Katale e Kawempe waliwo abawagizi ba NRM abaafuna okutiisibwatiisibwa ne baddukira ku poliisi okwekubira enduulu ne babategeeza nti ebyo byabufuzi nga\npoliisi teyeeyingiza mu byabufuzi.\nYagambye nti ab'oludda oluvuganya nga luwagirwa abagwira baalowooza nti kino kiseera okuwamba obuyinza nga tebayise mu mitendera era akimanyi nti waliwo abali mu Uganda abaali beeyisa ng'embuukizi nabo baabawagira.\nYagambye nti baalowooza nti Uganda bagenda kugikwata nga supermarket mwe bateeka ebyamaguzi byabwe buli kiseera kyokka bano yasuubizza okuboogerako mu kiseera ekijja.\nYannyonnyodde nti okutandika ne November 20, 2020, Abazira ba UPDF nga bali ne bakomando wamu n'aba LDU baakola ebikwekweto mu Kampala ne batta bannalukalala okwali; Semanda Joshua ow'e Makerere Kivvulu ono komando omukyala ye yamutujja ekyasi, Serunjoji Alex ow'okumwala gw'e Nakivubo. Nti bano battibwa nga bagezaako okulumbagana abaserikale.\nFebruary 13, 2021 werwatuukidde nga bangi abaakwatibwa babatadde kyokka SFC yabadde ekyalinayo 53, okuva olwo babiri bayimbuddwa.\nYasaasidde abaaluka olukwe era n'abasekerera kubanga bangi ku baakwatibwa baayasizza ebyama byabwe byonna era kati bano mikwano gya gavumenti be yagambye nti omukwano guva mu ngabo.\nYategeezezza nti olunaku lw'okulonda nga lutuuka, abamagye 24,000 be baayibwa okwetooloola eggwanga. Era bakuuma emirembe mu kulonda ne mu kiseera nga kuwedde. Yagambye nti kituufu waliwo abattiddwa nti era obumulumulu obulinga obwo bubeerawo kyokka abo abazze bakola ensobi ezo bagenda kubalondoola batereeze awasobye.\nYajjukizza nti mu mwaka gwa 1979 ebibuga bya Uganda bingi byalimu abaserikale abaanyagulula amaduuka ne bizinensi z'abantu nnyingi. Yawadde eky'okulabirako kya kkampuni ya UGIL eyakolanga essaati za Yamato eyali eya UDC ne munnansi wa Japan omusuubuzi Muzeeyi Kashiwada, eyo yagwa teddanga ngulu n'okutuusa olwaleero.\nNti kyokka NRA bwe yakwata obuyinza yawamba ebibuga ebiwerako okuli; Fort-Portal, Mubende, Kiboga, Kasese, Kamwengye, Bushenyi, Ibanda, Mbarara, Kabaale, Masaka, Kampala, Jinja, Tororo, Mbale, Gulu, Lira, Arua.\nYasoomoozezza omuntu yenna amubuulireyo bizinensi ezaanyagibwa, abantu abaakubibwa oba okuttibwa. Yagambye nti bwe kiba nga kyaliyo bwali bumulumulu nga bwe kiri nti ssemwezi gwaka nga misana kaakiro tabulamu.\nYagambye nti abajaasi tebeenyigira mu kukola ffujjo kubanga baali babasomesezza nti omujaasi omulungi alina kweyisa nga dokita alongoosa omulwadde. Abeera n'akambe naye tasala ng'omukinjaagi bw'akola.\n"Akaso ka dokita kanoonya awali ekizimba ne kakisala n'akiggyamu kyokka bwe kamala gasala awo abeera afuuse mukinjaagi".\nYawadde ekyokulabirako nti omusawo alongoosa omulwadde wa kkansa takozesa kaso buli kiseera, ky'ova olaba nti abakugu bazze bavumbula ne bakola ekyuma ekikalirira ne kitta akawuka ne kirekawo ekitundu ekigasa omubiri.\nNe NRA/UPDF bw'etyo bw'ekola, egenda mu bantu abangi n'enoonyamu abalabe abalina ebissi kyokka nga si beetegefu kwewaayo. Omulabe alina ekissi asobola okubeera n'ennyondo, akambe, ejjambiya. Yagambye nti mu lutalo lw'e Rwanda abantu akakadde kalamba battibwa nga bakozesa jjambiya (machete).\nYagambye nti kyokka emyaka mitono egiyise yawandiika n'ajjukiza abaserikale n'ebitongole by'ebyokwerinda akabi akali mu kutta abantu nga tebawozezza,\nensobi eyo bw'ebeera yaddiddwaamu era yazzeemu n'abawandiikira abalabule.\nYannyonnyodde nti okukwata abantu abamu kye bayita okubabuzaawo kyava ku lukwe abeebyokwerinda lwe baagwamu olwatandikira emabegako nga batta abantu\nnga Bamasheikh, Joan Kagezi.\nAbaserikale ba poliisi nga Andrew Felix Kawesi ne Muhammed Kirumira, Maj. Kiggundu, okutta abakazi e Nansana n'e Ntebe. Bino byamuwaliriza okwogera eri palamenti nga June 20, 2018 n'agitageeza nti empenda ezitemeddwa okulwanyisa abalabe okwali okusimba kkamera ku nguudo n'okutendeka aba LDU.\nOgwo omuyaga gw'abamenyi b'amateeka gwakkakkanyizibwa abamu ne battibwa oba okukwatibwa.\nMUSEVENI ALABUDDE ABADUUMIZI BA POLIISI KU NGUZI\nBwe yabadde asisinkanye abaduumizi ba poliisi mu State House e Ntebe ku Lwomukaaga, Pulezidenti Museveni yabalabudde nti nga bbo abaduumizi singa bava ku nguzi ne bebakulembera baakubalabirako bagiveeko.\nAmyuka omuduumizi wa poliisi mu ggwanga Gen. Paul Loketch ye yakulembedde abaduumizi ba poliisi okwabadde ba RPC, DPC, n'abaduumira ebitongole eby'enjawulo.\nMuseveni yakoze okulabula kuno nga yeesigama ku lipooti ya kaliisoliiso wa gavumenti\ngye yafulumizza gye buvuddeko ng'eraga nti poliisi eri mu kifo kya ku mwanjo mu kulya enguzi. Yabajjukizza nti avudde mu myaka gya 1970 ng'afuba okulaba nti abantu abasomye ne bafuna ddiguli bettanira okuyingira poliisi.\nYabajjukizza okulabula kwe yabawa gye buvuddeko okukwata obulungi abo abateeberezebwa okubeera nga bazzizza emisango nga tebasosodde bannansi n'abagwira. Yalabudde nti tebateekwa kubayisa ng'ekyokuttale nga babakuba n'okubatulugunya.\nYakiggumizzza nti tewali muntu ateekwa kukkirizibwa kutiisa bulamu bwa muntu oba\nokwonoona ebintu bye kubanga emirembe n'obutebenkevu kye kisumuluzo ekiggulirawo abalambuzi okwettanira Uganda.\nNg'atuuse ku ky'omusaala gw'abaserikale, Museveni yagambye nti gwakwongezebwa\nmu bwangu ddala ng'ebyenfuna by'eggwanga bikkiriza embeera eno.\nLoketch yakakasizza Museveni nti mu bbanga ttono agenda kubeera ng'alaba ‘poliisi empya'.\nBataano be bavuganya ku kya Kyaddondo East


Bukedde Online - Amasannyalaze gakubye babiri ne bagattirawo e Mukono\nAbasudan ab'emmundu bawambye Bannayuganda: Basseeko 2 abalala...\nAb'amasomero g'obwannannyini balaze engeri gye beetegeseemu okuddamu...\nNABILLAH ABUUZIZZA ABA FDC NTI BWEMUBA MUGAMBA NTI MBADDE MBEGA...\nAbawala b'amassomero abafuna embuto mu biseera bya COVID beeyongedde- Minisita\nLoodi meeya akyazzizza dayirekita wa Kampa...\nAdded 9th August 2020\nEntiisa yabuutikidde abatuuze ku kyalo Wantoni mu Mukono Central division, Mukono munisipaali, abasajja babiri abaabadde balinnye ku ttulansifooma okubaako bye bakanika ku masannyalaze bwe gaabakubye ne gabattirawo.\nMoses Kasiita ne Jacob Mutalaga be baakubiddwa amasannyalaze ne gabattirawo ku Lwokutaano nga bano baabadde ne bakozi bannaabwe abalala abadduse oluvannyuma lw'okulaba ekikangabwa kino.\nWabula abatuuze baategeezezza nti bano oluvannyuma lw'abakozi bano okufa, bannaabwe baggye emirambo ku miti waggulu nga poliisi tennatuuka olwo ogumu ogwa Matalaga ne baguddusaawo ate ogwa Kasiita ne bagwambulamu ebyambalo bya UMEME ne baguteeka mu kamotoka kaabwe ne baguggaliramu.\nAbatuuze nga beebulunguludde akamotoka ka UMEME mwe baali basibidde omulambo gwa Kasiita oluvannyuma lw'okumujja ku muti amasannyalaze gye gaamukubira.\nAbatuuze baategeezezza nti abakozi bano baabadde baagala kuddusaawo n'omulambo gwa Katiisa ne babakaliramu ne babalemesa ne babategeeza nti poliisi erina kumala kutuuka olwo ne beemulula ne badduka.\nKigambibwa nti Kasiita yalinnye ku miti okuli ttulansifooma abeeko by'akanika kyokka ng'amasannyalaze tegaggyiddwako kwe kumukuba nga mu kyekango ne Mutalaga kwe kulinnya amangu amutaase eby'embi naye ne gamusika ne gamukuba ne gamutta.\nBano baabadde batambulidde mu kamotoka k'ekitongole kya UMEME akatono nnamba UAZ 704Q. oluvannyuma lw'ekikangabwa kino, ku Lwokutaano akawungeezi omwogezi w'ekitongole kya UMEME, Peter Kauju yafulumizza ekiwandiiko ng'alungamya ku nsonga zino n'ategeeza nga bwe baabadde bafunye amawulire gano ng'era bakwataganye ne poliisi okubuuliriza ensonga zino kwe zaavudde.\nWabula Kauju yategeezezza nti Mutalaga mukozi w'ekitongole kya MUTICO Contractor sso ng'ate ye Kasiita si mukozi waabwe.\nWabula ku Lwomukaaga, Derrick Isabirye ng'ali ne bagandabe abalala baagumbye ku woofiisi ya UMEME olunaku lwonna nga balaga obutali bumativu olwa UMEME okwegaana muganda waabwe eyafiiridde mu mirimu gyabwe.\nIsabirye yagambye nti Kasiita yafudde akola mirimu gya UMEME egyakwasibwa kkampuni ya MUTICO ekola emirimu ku lwa UMEME.\n"Kasiita yafiiridde waggulu ku muti ng'akola egya UMEME era yabadde mu byambalo bya UMEME. Owalmaze okufa ne bamuggya ku muti ne balyoka bamwambulamu yunifoomu.\nYaggyidde ku pikipiki ye n'agireka wano n'alyoka alinnya emmotoka ne bagenda okukola era eri munda awo, byonna ebyo lwaki babyegaana!" Isabirye bwe yategeezezza.\nAbapoliisi abali mu ngoye ezaabulijjo baasaze ekkubo okuva ku poliisi e Mukono ne badda ku woofiisi za UMEME eziri ebusukkakkubo ne bagezaako okukkakkanya ab'oluganda bano wabula nga baabadde tebannabaako kyamaanyi kye batuukako ate enkuba n'etonnya.\nAba famire era baddukidde ewa Rev. Peter Bakaluba Mukasa ne bamusaba abayambe ku nsonga zino ng'ono yalabiddwa ng'ali n'abakulembeze ba UMEME e Mukono mu kafubo.\nBakaluba oluvannyuma yategeezezza nti aba UMEME baagambye nti baabadde tebalina kye bayinza kusalawo nga balina okusooka okulinda bakama baabwe babategeeze ensonga balabe ekiddako mu nsonga zino.\nPeter Bakaluba Mukasa\nOmuwala afiiridde mu ssaluuni omulala n'atwalibwa mu ddwaliro ng'ataawa\nBasajja bannange muntaase omukazi anzita!\nAkulira poliisi y'e Buziranjovu akwatiddwa lwa kukuba wa mawulire wa Bukedde TV\nAbakadde abaagattiddwa mu bufumbo beeraze amapenzi\nAbalabirizi basabidde Mulondo\n'Luggya Lwasi afudde agasizza eggwanga\nAbasudan ab'emmundu bawamby...\nAKABINJA ka bannansi ba South Sudan ababagalidde emmundu bawambye Bannayuganda abavuga loole ezitwalayo amatooke,...\nABAKULIRA amasomero g’obwanannyini bateegezezza nga bwebetegese okuddamu okusomesa abaana.\nNABILLAH ABUUZIZZA ABA FDC ...\nMercy Walukamba, akulira akakiiko k’ebyekulonda mu kibiina kya NUP, yalangiridde Nabillah ku buwanguzi oluvannyuma...


Katikkiro wa Buganda, Owek. Charles Peter Mayiga, atenderezza emirimu gy’omugenzi Tanansi Bazzekketta – Radio Simba – Ennene\nYou are at:Home » Latest News » Katikkiro wa Buganda, Owek. Charles Peter Mayiga, atenderezza emirimu gy’omugenzi Tanansi Bazzekketta\nBy Mubiru Ali\t May 26, 2022 No Comments\nKatikkiro wa Buganda, Owek. Charles Peter Mayiga, atenderezza emirimu gy’omugenzi Tanansi Bazzekketta gw’agambye nti abadde wamugaso nnyo eri Ekereziya; Obwakabaka, ne ggwanga lyonna okutwalira awamu.\nBino Katikkiro yabyogedde akawungeezi ka ggyo bwe yabadde yeetabye mu Missa eyategekeddwa mu maka g’Omugenzi e Lubaga. Katikkiro yagambye nti Omugenzi abadde okwatizaako nnyo Ppookino ku mirimu gy’Obwakabaka e Buddu, abadde mujjumbize eri Ekereziya, so nga awadde omusolo eri gavumenti ebbanga lyonna ly’amaze ku nsi ng’akola emirimu gye egy’enjawulo.\nYa kuutidde abaana b’omugenzi okukuuma n’okutwala erinnya lya kitabwe mu maaso kuba yabateekateeka bulungi nnyo nga ayita mu kubasomesa. Yabasabye obutagayaalira mirimu gya kitaabwe girime kusaanawo naye.\nKatikkiro yakubirizza abantu obuteekubagizanga nnyo nga bafunye ebibasoomooza, wabula n’abawa amagezi okusitukirangamu amangu ddala basalenga amagezi agabavvuunusa ebisoomoozo ebyo.\nYannyonnyodde nti Omugenzi yafuna ebisoomoozo ebiwerako mu mirimu gye, kyokka teyaggwamu ssuubi natandika wooteeri ya MariaFlo nga asussizza emyaka 50, ate n’ekola bulungi nnyo ddala.\nEkitambiro kya Missa ekyo kyakulembeddwamu Fr. Deogratius Kiibi, Bwanamukulu w’e kigo ky’e Mpigi, eyakubirizza abantu okukola ennyo balekenga omukululo nga bafudde, nga omugezi Tanansi bw’okoze.\nOmugenzi Tanansi Bazzekketta yafa ku nkomereyo ya wiiki ewedde era nga ajja kuziikibwa ku Lwokutaano lwa wiiki eno.\nKu mukolo guno Katikkiro yawerekeddwako minisita w’Abavubuka, Emizannyo n’Okwewummuza mu gavumenti ya Kabaka, Owek. Henry Ssekabembe Kiberu.\nOmugenzi yannyaniriza week ewedde e masaka. Abadde atwaniriza ye kennyini obudde bwonna. Abadde atunda ebizimbisibwa. Batono nnyo ababaako ky’ebakola ne kigalangatana ne basobola okuddamu okusituka. Naddala nga ye bwe byamugalangatanako nga ate amaze okufuna ssente nnyingi nnyo. Abantu bangi baggweramu ddala essuubi ne bataddamu kubaako kintu kyonna kye bakola. Tukomye okwekubagiza. Bwosanga ebikusoomooza, sala amagezi obivvuunuke. Eyo si yenkomerero. N’okumalirira. Abantu batono nnyo nga bassussizza emyaka 50 okutandika ekintu kye batabaddemu ne kitambula nekiyitamu. Omugenzi wadde afudde, aliko ebyokuyiga bingi. Ennaku zino tugamba nti temutegekera baana abaana mu bateeketeeke. Bw’oteekateeka omwana, asobola n’okwekolera ebibye nga ggwe tatunuulidde bibyo. Ate n’ebibyo bwe bibeerawo, asobola okubirabirira n’okubikuuma. Abantu bangi mukola abaana ebyejo. Bwe bamala okusoma eyo mu masomero ag’ebbeeyi, bwe badda mubafuula ba maneja nga tamanyi na bwe bakwata bantu. Mukuume erinnya lya taata wammwe kuba yabateekateeka. Ayambye nnyo ppokkino mu mirimu gya Kabaka. Abadde wa mugaso nnyo eri emirimu gya Buganda ate ne Gavumenti eyawakati kuba omusolo gw’asasudde okuva munda mirimu gye okuva lwe yatandika mungi nnyo. Abadde wa mugaso nnyo eri Ekereziya.


Bukedde Online - Kitaka ye kabalagala wange - Stecia\nAbayimbi abayuuguumizza Uganda mu myaka 50...\nBano abavubuka abamansamansa ssente baziggya...\nOMUYIMBI wa Eagles Production Stecia Mayanja era ng’aweereza pulogulaamu ya ‘Kulya Cash’ ku Bukedde Ttivvi ali mu keetereekerero ka kutongoza entambi ze essatu.\nTwamutuukiridde n’atunnyonnyola ku bulamu bwe n’alaga ani gw’ayimbako mu nnyimba ze essatu ezikutte akati omuli ‘Kantinti’, ‘Kabalagala’ ne ‘Equaliser’.\nGuno gwe mulundi ogugenda okusooka nga Mayanja atongoza bukya atandika kuyimba mu 2002.\nNga January 20, 2012 waakubeera ku Club Obligatto ng’okuyingira 20,000/- ne 30,000/-. Enkeera waakubeera ku Afronica Bar e Kasangati ku 5,000/- ne 10,000/- ate nga January 22 agende ku Explorer ewa Zzana.\nWonna awerekeddwaako abayimbi ba Eagles Production bonna, Judith Babirye, Mariam Ndagire, Haruna Mubiru, Angella Kalule n’abalala bangi b’agamba nti bajja kuleka abalabi nga basanyufu.\nStecia okufaananako abayimbi abalala, naye obulamu bwe bwetooloolera ku bidongo, baana be ababiri, bbandi ya Eagles.\nWabula mu by’omukwano, azze afuna obulippo okutuusa lwe yafuna bba gw’asuuta, Busuulwa Kitaka omusuubuzi w’emmotoka. Ono abasinga gwe boogerako nti Stecia gw’ayimbako mu ‘Kantinti’ ne ‘Kabalagala’. Ate bwe yayimbye ‘Equaliser’ abantu ne babitebya nga Stecia bw’ayimba ku muggya we (oba gy’ali?) mbu engeri gye yazaalidde Busuulwa, kati naye amukubye ggoolo ey’ekyenkanyi!\nOluyimba luno yalufulumizza oluvannyuma lw’okuzaala mu July wa 2011 era lukutteyo ng’enjogera y’ennaku zino bw’eri.\nStecia agamba nti oluyimba luno yaluggya mu bantu ku mikolo gy’azze ayimbira ng’abakazi bamusaba abakubire akayimba akasobola okulumya baggya baabwe.\nKitaka ne Stecia nga lwe beeyanjula mu bakadde.\nEqualiser kitegeeza kukola kintu kya kyenkanyi nga mu mbeera eno kiyinza okutegeeza nti, ‘mukazi muggya bw’aba yazaala omwana ne munne yazadde, bwe baba baamwanjudde ne munne bamwanjudde, bwe baba baamukubye empeta ne munne bagimukubye...’\n“Luno naluyimbira baze Busuuwa”. Stecia agamba nti Busuulwa amulaze laavu n’awulira ng’emutuuse ku bwongo era bwe yajjukira kabalagala engeri gye yamuwoomerangamu nga muto, kwe kumuyita kabalagala.\nStecia yategeezezza nti aliko omusajja gwe yayimbako naye tasobola kumwogera. Yagasseeko nti alina ddiiru gye yakola n’omusajja ono. “Abaagala okumanya ddiiru eno, mujje mu bivvulu byange mujja kugitegeera...” bwe yagambye.\nLaavu ya Stecia\nStecia okufuna Busuulwa yamala kwawukana ne Charles Ssekyewa. Yategeezezza nti abantu bangi balowooza nti akyayagalana ne Ssekyewa wabula n’agamba nti ebyo byaggwaawo dda era nti okumwagala yali ‘accident’.\nBaasisinkana ne Ssekyewa mu Splash Band mu 2002 nga Mesach Ssemakula tannamutwala mu Eagles mu 2004.\nNti Ssekyewa yamwewulirirangako kubanga ye yalina ky’alinawo ate nga Stecia atandika butandisi era yafunayo n’omukazi omulala ye n’amusuulawo.\nAwo we yava okwagalana ne Meddie Kanyike gwe yasooka okuzaalamu omwana kubanga bombi baali baavu nga buli omu alina obudde bwa munne.\nKyokka aba ateredde mu Eagles ate ne Ssekyewa ne bamuyita abeegatteko. Ssekyewa yaddamu okumutokota n’akkiriza kubanga ne Kanyike yali atandise okwekola obusolosolo.\nAyongerako nti laavu eno eyookubiri teyawangaala kubanga Ssekyewa yaddamu okwemoolera mu bintu naye kwe kusalawo amute n’amala emyaka ebiri nga talina musajja okutuusa lwe yafuna Busuulwa amunaazizzaako ennaku.\nLumu yali ku bbaala ye e Makindye, Kitaka eyali kasitoma we ow’olulango n’amusaba baagalane. Yamuteerawo obukwakkulizo era n’abutuukiriza era kati basanyfu.\nOno omuwala oba yanywedde biki?


Gen.Katumba Wamala atonedde Katonda ekanisa – omwaka guweze mulamba bukyanga asimattuka abatemu – CBS FM\nGen.Katumba Wamala atonedde Katonda ekanisa – omwaka guweze mulamba bukyanga asimattuka abatemu\nSsaabalabirizi Samuel Kazimba Mugalu yakulembeddemu okwebaza katonda n’abalabirizi abalala, Gen.Katumba Wamala ng’asitudde omwana gweyeyimiridde ng’abatizibwa\nGeneral Edward Katumba Wamala ajjukidde bweguweze omwaka omulamba bukyanga batemu bamukuba amasasi mu bitundu bye Kisaasi mu gombolola ye Nakawa, neyebaza Katonda olw’okumubikkako akasubi.\nObulumbaganyi buno bwaliwo nga 01 June,2021.\nMu ngeri yeemu asabidde emyoyo gy’abafiira mu ttemu lino, okwali muwala we Brenda Nantongo ne dereeva we Haruna Kayondo.\nOkusaba kubadde ku kkanisa ya Makko omutukuvu e Kikandwa mu district ye Mukono.\nMu kusaba kuno President wa Uganda Gen Yoweri Kaguta Museveni agugumbudde bannauganda abakyalowooza mu kusabiriza obuyambi okuva mu bakyelupe,abagambye nti balina okutandika okwekolera ku nsonga zabwe .\nMuseveni agambye nti banna Uganda bangi balowooleza mu kusabiriza kwokka,ebyókukola baabivaako.\nObubaka abutisse Ssaabaminisita Robinah Nabbanja Musaafiiri.\nGen.Katumba Wamala ng’ayaniriza omumyuka wa sipiika wa parliament Thomas Tayebwa\nGen.Katumba Wamala atemye n’evvuunike eryókuzimba ekanisa empya mu kitundu kye Kikandwa.\nPresident Museven wano wasinzidde n’agamba nti ekanisa zirina okutandikawo enteekateeka eziyingiza ensimbi,bave mu bubyokulindanga okuziggyamu ndiga z’ekanisa.\nKatikkiro wa Buganda Charles Peter Mayiga mu bubaka bwatise Omumyuka owókubiri owa Katikiro wa Buganda Owek Waggwa Nsibirwa ajjukiza abantu mu ggwanga bulijjo okujukiranga okwebaza katonda, nti kubanga bangi abakolera ebintu nebabitwala ng’ebyabuligyo.\nAgambye nti Gen. Katumba Wamala okusalawo okuzimba yekaalu ya Mukama ng’amwebaza,kikolwa kya muwendo.\nMungeri yemu Katikkiro asabye government eyongere amaanyi mu kulwanyisa ebikolwa ebyekko ebyeyongera okukula mu ggwanga, naddala ettemu.\nSsabalabirizi we Kanisa ya Uganda, Dr Steven Samuel Kazimba Muggalu ye atabukidde abalina obuyinza nti basaanye bakomye okukozesa eryanyi erisukkiridde ku buli kintu, nti kubanga kiviirideko abantu bangi ba ssaalumanya ne nnaalumanya okufiirwa obulamu bwabwe.\nGen Eddward Katumba Wamala agambye nti singa tegaali maanyi ga katonda singa mufu, era neyebaza ne banna Uganda olwókumuzangamu amaanyi n’essuubi.\n”Nze ani , bwendi bwendi. Ssi lwa maanyi gange oba bukugu nga general nti nasimattuka.Muwulira mu lutalo lwa Russia ne Ukraine ne ba general bafa. Naye nze ani Mukama yambikkako akasubi n’emba nga wendi. Kisa kya katonda nti neyongedde okuwona mu mwoyo ne mu mubiri”.General Katumba Wamala\nAbamu ku bantu abetabye ku mukolo guno basabye government okufulumya alipoota mu lwatu abantu bonna bagimanye,okwata ku ttemu lino.\nEnsimbi obukadde 500 zezisondeddwa okuzimba e ekanisa etandikiddwa Gen Katumba Wamala e Kikandwa Mukono era evvuunike ly’okuzimba kanisa eno litemeddwa.\nOkusaba kwetabyeko abantu bangi ddala okubadde omumyuka wa sipiika Thomas Tayebwa,ababaka ba parliament,abasuubuzi n’abantu abalala bangi ddala.


Bukedde Online - Museveni atikkidde abavubuka n’abakyala mu Wakiso n’abasuubiza obukadde 500\nMuseveni atikkidde abavubuka n’abakyala mu Wakiso n’abasuubiza obukadde 500\nEbizuuse ku mbaga eyabaddeko okwekuba ebikonde...\nFik Fameica ayimba Tonsukuma ekivvulu kimusukumye...\nPULEZIDENTI Museveni asabye Bannayuganda okwenyigira mu mirimu egikola ssente okusobola okwekulaakulanya n’okwongera ku nfuna yaabwe.\nPulezidenti ng’akwasa abamu ku bayizi amabaluwa gaabwe. Ku kkono ye Minisita Ssenninde.\nBino yabyogeredde Namboole ku Lwomukaaga ku mukolo kwe yafulumirizza abavubuka n’abakyala 9,620 abaakuguse mu mirimu egy’enjawulo okuva mu bitundu eby’enjawulo mu Wakiso.\nBaabadde basomesebwa okuyita mu nteekateeka y’omubaka wa disitulikiti omukazi eya, Seninde Foundations.\nBaakuguse mu kutunga, okufumba, okusiba enviiri, okulunda n’ennima ey’omulembe, okubajja n’ebirala.\nMuseveni olwamaze okubalangirira n’okubakakasa nti bakuguse mw’ebyo bye basomye, yabalagidde okuteekawo ekibiina ekibagatta n’ensawo gy’agambye nti agenda kubateeramu obukadde 500 bazeewole ku magoba amatono zibayambe okutandikawo emirimu.\nAMAKA MATONO AGAKOLA EBIVAAMU ENSIMBI\nPulezidenti alaze obwennyamivu nti amaka mangi gali mu tulo era gasaana okuzuukuka, “Okubala abantu okuzze kukolebwa mu ggwanga kulaga nti amaka 32 ku buli 100 ge geenyigira mu kulima okukola ssente, 68 ku 100, galima mmere ya kulya waka, wano bwe kuba kutambula tukongojja era tewali lugendo.\nYeebazizza omubaka Rosemary Seninde olw’omulimu gw’akoze okuggya ab’e Wakiso mu tulo ng’abayigiriza emirimu egy’enjawulo.\nMUWAGIRE EBIKOLEBWA WANO\nYagambye nti bwe weetunuulira ku mubiri gwo kumpi buli ky’oyambadde kiva bweru essaati eva China, esaawa, engatto, enviiri z’abakyala ku mitwe n’ebirala naye nga waliwo ebisobola okukolebwa wano e Jinja.\nAbasabye okwettanira ebikolebwa wano kuba ababikola bayigiriziddwa. Basobola okukola amasweta kuba ppamba akolebwa Jinja.\nBasobola okumukolamu wuzi ezikola engoye n’amasweta ge basobola okuluka olwo Bannayuganda ne bava ku bikolebwa wabweru.\nALAZE AWANAAVA SSENTE BANNAYUGANDA WE BALINA OKWEKWATA\nMuseveni yagambye nti mu kiseera kino, obukodyo obukola ssente buli buna era singa Bannayuganda babwekwata bajja kulinnyisa ebyenfuna mu maka gaabwe.\nMu bino mulimu, obulimi, obulunzi n’obuvubi obukola ssente kuba akatale weekali ate kanene.\nAmakolero nago kkubo erinaggya Bannayuganda mu bwavu naddala ago agatali makolero manene.\nTemwerijja ku makolero manene. Singa okola ebyokunywa, juyisi, okulongoosa amata, ne muvaamu omuzigo, okubajja, okutunga engoye, okusa obuwunga, okukola amasweta n’ebirala.\nSinga mubyekwata ne mwegatta wamu ku magombolola nja kubagulira ebyuma mbiweereze ku magombolola mubikozese ku bwereere.\nPulezidenti yagambye nti ebirala ebikola ssente mulimu obuweereza okuli ebyemizannyo, okuyimba, okubuulira enjiri, ebyentambula, wooteeri n’ebirala.\nYasabye Bannayuganda beekwate tekinologiya olw’ebirungi byalina nga yintaneeti.\nYagambye nti bangi basobola okukuwa emirimu egy’enjawulo ng’ogikolera ku byuma bikalimagenzi ng’okubala ebitabo n’ebirala n’agamba nti singa bino Bannayuganda babyekwata bajja kugenda mu maaso mu byenfuna.\nMinisita Senninde yategeezezza nti akyusizza obulamu bw’abavubuka abasoma ku mitwalo ebiri era ng’akyayambako okyukyusa abavubuka abawerako.\nYasabye Pulezidenti okubakwatirako mw’ebyo ebibasoomooza omuli obutaba na misaala gisasula basomesa n’ebikozesebwa ebitono kwe basomera.\nSeninde yategeezezza Pulezidenti nti abantu bonna amaze okubakolamu omulimu naye beetaaga entandikwa ebatwala mu maaso era wano we yamusabidde okussaawo ensawo abateeremu obukadde 500 ez’okwewola ku magoba amatono.


Bukedde Online - Omulamuzi Mubiru atiisizza okugoba emisango egivunaanibwa Kazahura\nPoliisi muve mu ofiisi - Kasingye\nRobert Sempebwa Kazahura (mu ssaati y’obukuubo) nga yeekweka ebifaananyi mu kkooti e Nakawa\nOMULAMUZI Stephen Mubiru owa kkooti Enkulu e Nakawa ayolekedde okugoba emisango egivunaanibwa Robert Sempebwa amanyiddwa nga Kazahura singa oludda oluwaabi olwa Gavumenti lulemwa okuleeta basibe banne ababiri bwe bavunaanibwa.\nKazahura avunaanibwa ne Kanyankole ng’amannya ge amatuufu ye Ronald Asiimwe ne Bob Kibirango wabula nga bano mu kkooti tebaabaddewo.\nOmulamuzi bw’abuuzizza lwaki abasibe abalala Kazahura b’ali nabo ku fayiro tebaliiwo, omuwaabi wa Gavumenti, Florence Kataike agiri mu mitambo, mu kiwandiiko kyasindise mu kkooti ategeezezza nga kkooti bwe yayisa ebiragiro ebikwata abantu bano naye poliisi ekyalemeddwa okubakwata. Ayongedde n’ategeeza nti n’abantu abaabeeyimirira tebakomangawo mu kkooti okugitegeeza abantu bano gye bali.\nBwatyo n’asaba kkooti emwongereyo ku budde asobole okufuna abasibe bano oba abantu ababeeyimirira. Wabula Omulamuzi Mubiru bw’abuuzizza Kazahura ku byogeddwa omuwaabi wa Gavumenti, Kazahura agambye nti emisango gye bamuvunaana tagimanyi era kati baakamutambuza mu kkooti nnya ez’enjawulo naye ng’oludda luwa ensonga y’emu.\nOmulamuzi awakanyizza ekyokwongerayo emisango mu lutuula lwa kkooti oluddako wabula n’agamba nti engeri gye yaakatandika okuwulira emisango mu lutuula luno, tasobola kugoba misango givunaanibwa Kazahura. Alabudde oludda oluwaabi nti singa balemwa okutandika okuwulira omusango guno agenda kugugoba.\nAyisizza ebiragiro ebikwata Kanyankole ne Kibirango baleetebwe mu kkooti n’okuyisa ebiragiro eri abantu ababeeyimirira okutuusa nga June, 26, 2018.


Bukedde Online - Obufumbo bw''Omumbejja wa Tooro busasise\nPulezidenti addizza ab’e Kayunga ebibanja...\nEttaka ly’e Katwe libizaalidde omutaka\nOMUMBEJJA wa Tooro, Ruth Komuntale naye atadde akaka ku bya bba Omumerika Christopher Thomas Amooti eyalaga gye buvuddeko nti omukwano gwabwe gwaggwawo n’attotoola n’ebyomu maka.\nKomuntale eyatadde ekiwandiiko nnamutaayiika ku mukutu gwa 'facebook' ekyatandise n’okubuuza ku bantu mu Lutooro nti, ‘Nimbaramukya n'okugonza n'obusinge bwa Mukama’ ekitegeeza nti, Mbalamusizza mwenna mu linnya ya Mukama waffe, yatandise nti, nga bwe mujjukira omwaka oguwedde nti nnafumbirwa omusajja omuddugavu Omumerika okuva mu ssaza Missouri mu kibuga St. Louis, nange nzize nfuba obuwonvu n’obukko mu bufumbo bwange naye waliwo ebitaryerabirwa mu bulamu bwange.\nWadde nga Chris nnamulabirawo nti ayinza obutanbeerera mwangu mu bufumbo, omukwano omungi gwannemesa okwekubamu kyokka byempisaamu mu kutulugunyizibwa okw’enjawulo okumbuzizza emirembe.\nAmangu ddala ng’embaga yaffe ewedde era nzijukira mwabisomako mu mawulire Chris bwe yagangayiranga n’aganzaganzanga.\nWaliwo olumu lwe yampita antwaleko awutu mu woteeri 'ey’akabi' kyokka kyambuukako bwe nnasanga omuwala eyeesibye tawulo mu kisenge ate mwe yali ategese nange mbeera era ng’awatali kubuusabuusa yali muganzi we.\nBwe nnamugambako yanziramu nti naye yabadde ayagala nnumwemu nga ye bwe yalumiddwa eggulo nga waliwo abasajja abalala abaabadde baagala okuzinamu nange ku mukolo.\nSaagala kunyumya bikuuno byempiseemu nga nsirise olw’okwagala okukuuma obufumbo bwange ate nga n’okuswaza binswaza naye wentuuse nnemerereddwa era nneetamiddwa kyenvudde nsalawo okubabuulira ekituufu mumanye omusajja gwe nnalonda bw’ali.\nWiiki ewedde nasabye Chris ampeemu akadde nga tetuli fenna nnerowooze eky’okukola kyokka ng’okuddamu okubeera ffembi ndimala kukakasa nti tajja kuddamu kumbonyaabonya.\nBwe nnakimugambye yanzizeemu bubi ng’atiisatiisa okuttattana erinnya lyange n’ab'enganda zange okuggyako nga nzikirizza okubeera naye. Yampadde eddakiika ttaano okulowooza ku nsonga eyo oba si kyo agende mu mawulire kyokka ku luno ne nneerema.\nOkumalayo ebyo byonna, nga yagenze dda ku 'facebook' n’ateekako ebintu bingi ebivvola erinnya lyange ate nga bikyamu okunkaka okwekyusa.\nYakoze amannya abiri ku 'facebook', erya ‘Princess Komuntale’ ne ‘Batebe’ wadde ziri mu mannya gange wabula nga y’azikozesa, n’assaako ebintu ebinnumba eri ensi yonna okwelolera!\nNnali njagala nnyo omusajja wange oyo era nga mmuwa n'ekitiibwa naye kati nnangirira nti obufumbo bwange naye buweddewo.\nNdi mwetegefu okubeera mu mbeera yonna enampa emirembe.\nNneebaza buli muntu abaddewo ku lwange naddala mu nsonga zino.\nNaye njize bingi naddala okwetegereza ennyo omuntu gw’ofumbirwa nga tonnasalawo.\nMu kaseera kano mbasaba kunsabira. Nsaba n’abamawulire okunnyamba okumpa eddembe nga bwempita mu mbeera eno. Ndi mugumu kubanga Katonda gy’ali.\nKatonda abakuume, Tooro n’ensi yange Uganda.\nEbirala ku Ruth ne Thomas......\nEmbaga y'Omumbejja wa Tooro\nKyayitiridde ku mbaga y'Omumbejja wa Tooro n'Omumerika\nEmbaga ya Komuntale ya bukadde 300\nBatutte amasannyalaze mu byalo olw'embaga ya komuntale\nOmumbejja we Tooro atuuse wakati mu keterekerero k'embaga ye\nKomuntale bamugaba leero\nOmumbejja Komuntale owa Tooro ayanjudde muganzi we


Jeremia 37 HTB - Yeremiya 37 LCB | Biblica América Latina\nJeremia 37 HTB - Yeremiya 37 LCB\n1Nebukadduneeza kabaka w’e Babulooni n’afuula Zeddekiya mutabani wa Yosiya kabaka wa Yuda okuba kabaka wa Yuda mu kifo kya Koniya mutabani wa Yekoyakimu. 2 Wabula ye wadde abakungu be wadde abantu ab’omu nsi tebaafaayo ku bigambo Mukama bye yali ayogedde ng’ayita mu nnabbi Yeremiya.\n3 Wabula kabaka Zeddekiya n’atuma Yekukaali mutabani wa Seremiya ne Zeffaniya mutabani wa Maaseya kabona eri nnabbi Yeremiya, bamutegeeze nti, “Tusabire eri Mukama Katonda waffe.”\n4 Awo Yeremiya yali alina eddembe okujja nga bw’ayagala mu bantu, kubanga yali tannaba kuteekebwa mu kkomera. 5 Eggye lya Falaawo lyali livudde e Misiri era Abakaludaaya abaali balumbye Yerusaalemi bwe baakiwulira, ne bava e Yerusaalemi.\n6 Awo ekigambo kya Mukama ne kijjira nnabbi Yeremiya nga kigamba nti, 7 “Bw’ati bw’ayogera Mukama, Katonda wa Isirayiri nti, Mugambe kabaka wa Yuda eyabatumye okunnebuuzako nti, ‘Eggye lya Falaawo erizze okubayambako, lijja kuddayo mu nsi yaalyo e Misiri. 8 Abakaludaaya bakomewo balumbe ekibuga kino; bajja kukiwamba bakyokye.’\n9 “Bw’ati bw’ayogera Mukama nti, Temwerimbarimba nga mulowooza nti, ‘Abakaludaaya ddala baakutuleka.’ Tebajja kubaleka. 10 Wadde nga mwandiwangudde, eggye lyonna erya Babulooni eribalumbye, abatuusiddwako ebisago bokka nga be basigadde mu weema zaabwe, bandivuddeyo ne bookya ekibuga kino.”\n11 Awo eggye ly’Abakaludaaya nga livudde mu Yerusaalemi olw’eggye lya Falaawo, 12 Yeremiya n’ava mu kibuga agende mu bitundu bya Benyamini afune omugabo gwe ogw’ebintu mu bantu eyo. 13 Naye bwe yatuuka ku mulyango gwa Benyamini, Omukulu w’abaserikale eyali ayitibwa Iriya mutabani wa Seremiya mutabani wa Kananiya n’amukwata n’agamba nti, “Ogenda kwegatta ku Bakaludaaya!”\n14 Yeremiya n’amuddamu nti, “Ompayiriza! Sigenda kusenga Bakaludaaya.” Naye Iriya n’atamuwuliriza; n’akwata Yeremiya n’amutwala eri abakungu. 15 Baanyiigira Yeremiya ne bamukuba ne bamusibira mu nnyumba ya Yonasaani omuwandiisi, gye baali bafudde ekkomera.\n16 Yeremiya yateekebwa mu kasenge akaali mu kkomera mwe yamala ebbanga eddene. 17 Awo kabaka Zeddekiya n’amutumya n’amuleeta mu lubiri gye yamubuuliza mu kyama nti, “Olinayo ekigambo kyonna okuva eri Mukama?” Yeremiya n’addamu nti, “Weewaawo, ojja kuweebwayo eri kabaka w’e Babulooni.”\n18 Awo Yeremiya n’agamba Kabaka Zeddekiya nti, “Musango ki gwe nzizizza gy’oli oba eri abakungu bo oba abantu bano; mulyoke munteeke mu kkomera? 19 Bannabbi bo baluwa abakulagula nti, ‘Kabaka w’e Babulooni tajja kukulumba ggwe wadde ensi eno? 20 Naye kaakano mukama wange kabaka nsaba owulirize, nkwegayirira, tonzizaayo mu nnyumba ya Yonasaani omuwandiisi, kuba nandifiira eyo.’ ”\n21 Kabaka Zeddekiya n’alyoka alagira Yeremiya okuteekebwa mu luggya lw’abakuumi n’aweebwanga omugaati buli lunaku okuva ew’omufumbi waagyo mu Yerusaalemi, okutuusa emigaati lwe gyaggwa mu kibuga. Awo Yeremiya n’asigala mu luggya lw’abaserikale abakuumi.\nLCB : Yeremiya 37


Bukedde Online - Ensonga ezisiba abavubuka mu mukwano gw’amaziga\nEbisiba abantu mu mukwano ogw’amaziga\nBW’OTUNUULIRA omukwano gw’abavubuka ennaku zino n’ebintu bye bayitamu oyinza, okulemwa okwawula oba ddala bali mu mukwano oba bali mu kkomera anti olw’amaziga ge bakaaba.\nWabula ekyewuunyisa, bangi beesibye mu mukwano ogw’obulumi nga bagamba nti okuva ku baagalwa baabwe waakiri okufa. Twanyumizaamu ne baanabawala abaali babaddeko mu mukwano omutali ssanyu ne batuwa ensonga zaabwe.\nMariam Kintu ow’e Banda agamba nti ennaku zino omukwano ogutaliimu kuyomba na kulwana tegunyuma, naye buli munno lw’akukubako waakiri oluyi omukwano gweyongera.\n1 Agamba nti akaboozi nako kasiba nnyo abawala mu mukwano ogw’amaziga. Omuwala bw’aba n’omuvubuka nga mwenzi, amukuba wabula nga bwe kituuka mu nsonga z’omukwano, muzibu. Kino kisobola okumusiba ku muvubuka ono nga ne bw’afuna omusajja omulala, matatu tazicanga ng’oli omwenzi we, bwatyo n’agumira omwenzi nga wadde amusibye mu maziga.\n2 Olumu batya embeera y’obw’omu. Abawala abamu batya okubeera obwannamunigina wadde ng’abaagalwa baabwe babayisa bubi. Oluusi aba alowooza nti bwe banaamukyawa tajja kufuna mulala amwagalwa bwatyo.\nKale n’asalawo okugumira mu mbeera embi. Ate abalala baba n’essuubi nti osanga mu maaso ayinza okutereera ne bafumbiriganwa. Petrina Arinda agamba nti abawala abamu batya kuswala mu bannaabwe bwebatyo ne bagumira abaagalwa baabwe wadde nga babayisa bubi kubanga batya okuswala mu mikwano gyabwe.\n3 Abawala abamu bamanyi okwesomera ku bannaabwe ng’alina omulenzi amusuuta era nga bamwesiimisa, kati okumukyawa, alabira ddala ng’agenda kuswala mu banne n’asalawo okuguma, Petrina agamba nti kino atera kukiraba mu bawala b’asoma nabo ku yunivasite.\n4 Wabula abawala abamu okugumira mu mukwano gw’amaziga babeera n’ekigendererwa ekya ssente. Omuwala bw’amanya nti omuvubuka gw’alina alina ku ssente oba ng’ewaabwe bagagga, afuba okulaba ng’omuvubuuka oyo tamuta ne bwamukuba oba okumugattako abwala abalala aba tafaayo kasita amuwa ssente ne by’ayagala. 5 Oluusi endabika y’omuntu ereetera omulala okumwesibako wadde ng’amuyisa bubi. Omuvubuka ng’alabika bulungi aba amanyi buli muwala amwegwanyiza kale n’akuyisa bubi ng’akimanyi toyinza kumukyawa.\n6 Abavubuka abakozesa ebiragalalagala balina omukwano ogwewuunyisa nga bw’atuuka mu kukola omukwano, omuwala amuyisa ng’ensolo, amukuba empi, n’amusika enviiri n’oluusi okumunywesa ku njaga ng’ate ennaku zino, baanabawala abamu bo bagamba nti omukwano bwegutyo gwe gubanyumira era omuvubuka bwatyo gw’afi irako.\nMusumba Richard Kasumba kkansala w’ekitongole kya Aristaka Foundation e Busiika agamba nti ensonga nnyingi ezisibye abavubuka mu mukwano ogw’amaziga ekibaviirako okwonoona emikisa gyabwe egy’omu maaso.\n1 Kasumba agamba nti kino tekiri ku bavubuka bokka wabula n’abafumbo bangi bagumira mu malya wadde nga tebafunamu ssanyu. 2 Agamba nti okugumira ebizibu kyabutonde eri abakyala ky’ova olaba n’abawala bwe babeera mu mukwano bagumira embeera embi eza baganzi baabwe.\nOmwana omuwala bw’ayagala omuntu, amwagalira ddala n’omutima gwe ky’ova olaba ng’olumu aba n’omulenzi nga mubbi naye n’aguma olw’omukwano gw’alina gy’ali. 3 Abawala abamu bamanyi okwefumbiza, oli n’adduka awaka n’agenda n’omulenzi, bw’atuuka eyo, akalenzi ne kamubonyabonya nga talina gy’adda bwatyo n’asalawo kuguma n’omulenzi we ng’ate singa awaka abadde yavaayo mu mirembe yandibadde asobola okuddayo n’awona okubonaabona.\n4 Obwavu y’emu ku nsonga ezivaako abawala n’abalenzi okuba mu mukwano ogw’amaziga. Bangi ku bo beefunirayo ba sugammami oba ba sugaddadi ababayisa obubi mu nsonga z’omukwana, oluusi omuvubuka ow’emyaka 20 afuna omukazi ow’emyaka 50 ng’ayagala bakole omukwano buli kiseera ng’omuvubuka takyagala wabula n’amuguma ng’ayagala ssente.\n5 Abazadde abasindiikiriza abaana baabwe okufumbirwa nabo bakola ky’amaanyi okusiba abaana bano mu mukwano ogutaliimu ssanyu. Abazadde bangi abanoonyeza abaana baabwe abaagalwa nga bo abaana tebabeesiimidde, omwana bw’atuuka mu bufumbo ng’omusajja oba omukazi amuyisa bubi, taba na kyakukola okuggyako okuguma anti ng’atya okunyiiza bazadde be.\n6 Oluusi omwana omuwala bw’akulira mu famire nga ya bizibu, nga taata ayisa bubi maama we, bw’akula kimuleetera okuguma ng’afunye omusajja atali mutuukirivu anti ng’amanyi nti omukazi alina okugumira ebizibu. Kasumba akubirizza abavubuka okwetegereza abaagalwa baabwe nga tebannabafumbirwa. Kino kikuyamba obutagwa mu mukwano n’abantu abatali batuufu. Buli lw’osaba Katonda, musabe akuleetere omuntu omutuufu ajja kumukuleetera ate akwagala ebya namaddala. Agamba nti omuntu akwagala alina kukuleetera ssanyu so si nnaku ate abeera n’esuubi eryokukuwasa bwatyo aba tatya kukulaga mu banne wadde mu beηηanda ze. Wabula singa ofuna omuntu nga gye mugenda takwanjulayo nga muganzi we, weesalire mangu amagezi. Kasumba akubiriza abazadde okufaayo okwogera n’abaana baabwe naddala abamalirizza okusoma bamanye omuntu omutuufu kuba bw’oyogerako n’omwana wo ku bintu by’omukwano kimuyamba okumanya omuntu omutuufu bw’abeera. Akubiriza abavubuka okukomya okwefumbiza kuba buli lwe weefumbiza, tofuna mikisa gya bazadde okukkakkana ng’omuntu gw’ofunye akuyisizza bubi n’oluusi okukutta.\nAbaagalana bye balimba baganje eri abaagalwa baabwe ne bibakyayisa


LC3 Chairman akunze abatuuze nebookya ekibira e Mubende - Radio Simba, The Best Luganda Station in the World !\nLC3 Chairman akunze abatuuze nebookya ekibira e Mubende\nPoliisi e Mubende ekutte Chairman wa LC3 ow’e Ggombolola y’e Butoloogo lwakukuma mu bantu omuliro okwokya ekibira kya Gavumenti eky’e Mpinze ekisangibwa mu Ggombolola y’e Butoloogo.\nReuben Mutabaazi kigambibwa nti yakunze abatuuze okukwekalakaasa nga bawakanya ekiteeso ky’ekitongole ekivunaanyizibwa ku by’ebibira mu ggwanga ekya National Forest Authority (NFA) okukiwa omuntu omulala amanyiddwa nga Awomugisha Emma asimbemu emiti.\nKigambibwa nti Mutabaazi efunda eziwerako abadde nga asaba ekitongole kino kimuwe olukusa okusimba emiti mu kibira kino wabula nga amibwa olukusa.\nAba Famire ya Alalo bagenda kuwaabira Boeing ne Ethiopian Airways


Eyalabikira mu banoonya afunye omusajja n’amukuba...\nEbintu ebinyweza omukwano abaagalana bye...\nYasookedde mu ‘jumpsuits’ eya ‘siriva’ ku ngulu ng’ateereddeko akakooti akawanvu akaddugavu nga kakweya wansi.\nYayimbye ennyimba ttaano ez’okumukumu oluvannyuma n’ava ku siteegi n’alekako King Saha. Rema yakomyewo mu sitayiro bwe baggyeeko amataala gonna okuziyiza abantu okulaba ekyabadde kigenda mu maaso era mu kiseera kino waabaddewo akeetalo ng’abayambi ba Rema bamuleeta ku siteegi.\nOlw’obuwanvu bw’olugoye luno baamuteereddewo obumeeza kwe yalinnye era buno bwabulidde mu munda mu kiteeteeyi.\nOluvannyuma lw’eddakiika nga ttaano bazzizzaako amataala era wano obwedda buli akuba eriiso ku siteegi nga yeewuunya Rema kye yabadde ayambadde.\nYamaze eddakiika nga 30 ng’ayimiridde mu kifo kimu nga w’ayimbira olw’obuzito n’obunene bw’ekiteeteeyi kino.\nFatumah Asha eyatungidde Rema ekiteeteeyi kino yategeezezza nti guno mulundi gwakubiri ng’ayambala omusono guno.\nOgwasooka yali ku kivvulu kye ekyali ku Africana omwezi oguwedde. Fatumah agamba Rema yamutuukirira n’amusaba okubaako olugoye lw’amutungira oluyinza okumulabisa nga wanjawulo naye kwe kumutungira dizayini eno eyitibwa ‘Cinderella’ Kyatungiddwa mu matiriyo wa ‘Crape’ nga kiriko obuwanvu bwa mmita 40 era agamba basobola okutunga ekisingako ne wano obuwanvu okusinziira ku muntu ky’ayagala.\nAte munnabyamisono Rebecca Nalunga yasoose kusiima kiteeteeyi kya Rema n’agamba nti kyamulembe era kyamulabisizza ng’omuyimbi owa kkiraasi kyokka yakyambalidde mu kifo ekizibu.\nNalunga agamba omusono nga guno gunyumira ku bubaga oba ebivvulu eby’abantu aba kkiraasi nga bali mu kifo eky’ebbeeyi nga Serena.


Bukedde Online - Olukiiko lwa NRM e Bukasa Luyiise.\nAba Takisi mu ppaaka y'oku Kaleerwe batabu...\nWABADDEWO okusika omuguwa ku Ofiisi za NRM e Bukasa-Masozi mu Ggombolola y'e Bweyogerere mu Munisipaali y'e Kira abantu abagambibwa okubeera abebibiina ebiralala bwebayingiridde omukolo gw'abwe nebakola olutalo okukakana ng'olukiiko luyiise.\nBya Kayemba Tonny\nOlukiiko luno olubadde luyitiddwa Majid Kiwanuka Ssentebe wa NRM e Bukasa lubadde lugenda mu Maaso olwo ekibinja ky'abavubuka nga bakulembeddwamu Andrew Bamuliya ne Hassan Mukungu kwekuyingirira olukiiko luno nebatandika okugamba abatesiteesi b'olukiiko nga bwelutalina kubaawo nti ofiisi kwebalukubidde y'akyalo siya NRM era ekibinjja kya Mukungu ne Bamuliya kwekulumba ofiisi nebajikulamu olujji ekyaleseewo akakyankalano n'okulwanagana okutuusa poliisi bweyakakanyiza embeera.\nRdc w'e Kira Isaac Kawonawo yatuuse mu kitundu kino nayimiriza olukiiko era nalagira Mukungu ne Bamuliya okutwalibwa ku Poliisi y'e bukasa gyebagaliddwa nga bavunanibwa okukuma mubantu omuliro n'okumenya olujji lwa ofiisi era wano Rdc kwekulagira ababadde baze ku Mukolo okugwamuka badde ewaka okwewala okusasaana kwekirwadde kya\nCovid-19 nokutangira okulwanagana.\nMajid Kiwanuka eyabadde ateseteese olukiiko luno ategezeza nga bwelwabadde olw'okutegeeza banna NRM kungeri y'okutambuzamu eby'obufusi nga tebamenye mateeka galungamizibwa Ministry y'eby'obulamu wabula nategeeza nga banaabwe abamu abatayagaliza kibiina kugenda mu maaso ate nga nabo bakulembeze bebabadde emabega wemivuyo jino nga baludde nga babalemesa wabula nasaba banna kibiina okukomya okubalwanisa entalo z'eby'obufuzi.\nUGANDA EKWATA KISOOKA MU AFRICA ATE MU NSI YONA KYA 10 MU KULWANYISA COVID


GIWUNYE! Omusajja asse mukyala we n’omwana myaka 4 lwa laavu, Poliisi emukutte abitebye – The Bridge Uganda\nPoliisi mu Kampala ekutte omusajja David Ssebulime Mayega nga bawusa ku misango gy’okutta muganzi we Cathy Nakate n’omwana we myaka 4, nga bali mu ssabo mu zzooni ya Ssekate e Kawempe.\nKigambibwa Ssebulime abadde ayagala Nakate okumala ebbanga era yabadde amututte mu ssabo, okumukolako afune emikisa ssaako n’okumwagala yekka ng’omusajja.\nNga bali mu ssabo, omusawo w’ekinnansi Simon Peter Ssemanda yasobodde okweyambisa amafuta aga petulooli na ag’ettaala, okukuuta ekifuba ky’omukyala okumala essaawa eziwera.\nKigambibwa omukyala yazimbye mu kifuba ate ng’ali mu mbeera mbi, ekyatabudde omusawo w’ekinnansi Ssemanda ssaako ne muganzi w’omukyala Ssebulime era bakaanyizza ne banyoola omukyala ensingo n’omwana, okutta obujjulizi.\nOkusinzira ku mwogezi wa Poliisi mu ggwanga Fred Enanga, Omusajja Ssebulime akwattiddwa enkya ya leero nga kivudde ku batuuze okubatemyako era mu kiseera kino ali ku Poliisi y’e Kawempe ku misango gy’obutemu.


Teddy Bugingo ayongedde obunkenke mu kkani...\nYalumbye Teddy okwekulubeeseza ewa Kayanja n'agattako ne muwala we Doreen gwe yagambye nti ye yamugoba awaka e Kitende. "Buli wantu Doreen yateekawo obuuma obukwata amaloboozi ne mu kaabuyonjo ng'ekigendererwa kumanya buli kye nkola.\nOmuwala gwe nnasomesa mu masomero g'ebbeeyi okuli Kings College Budo, akola atya ebyo? Kye nnava nva awaka", bwe yategeezezza.\nKyokka Omusumba Robert Kayanja bwe yabadde mu kusaba kw'okwebaza olw'ekkanisa ya Seeta Miracle Centre okuweza emyaka 12 yagambye: Abalokole tuswadde olw'amawulire ga Bugingo agasasaanye ensi yonna Ekirungi ensonga tuzimalirizza era we njogerera nga Teddy Naluswa yazzeeyo dda mu kkanisa ye mu kusaba.\nEbyo Kayanja yabyogedde essaawa zigenda mu 11:00 ez'olweggulo mu kiseera okusaba kw'ewa Bugingo e Makerere, we kwaggweeredde.\nMu kusaba kuno Teddy yatuuse nga tewali amusuubira n'akwetabamu era Bugingo yabadde alamusa ku bantu bwe yatuuse ku Teddy n'amusika mu mukono. Eggulo, Bugingo bwe yalinnye ekituuti yatandise na kusaba n'addako okubuulira.\n"Teddy Naluswa okugenda mu makanisa amalala agaludde nga gatwogerera amafuukuule yakoze nsobi", bwe yagambye. Ku Lwomukaaga, Naluswa yeetabye ne bakyala banne abali mu buweereza mu kusaba okwabadde ku Miracle Center ewa Kayanja.\nOkusaba kwategekeddwa muka Kayanja, Jessica Kayanja ku mulamwa ogwatuumiddwa ‘Hadesa must Stay' ne basabira kye baayise sitaani eyabadde ayingiridde amaka ga Bugingo.\nBugingo kino yakivumiridde n'agamba nti, bwaba yabadde ayagala kuzza mirembe wakati waabwe, teyandigenze mu makanisa malala kutandika kumuvvoola.\n"Waakiri yandigenze mu kkanisa endala n'atagenda mu kkanisa gy'amanyidde ddala nti basekeeterezi, abalabe b'ekkanisa ya House of Prayer Minisitries International.\n"Nnamwewuunyizza okumulaba mu kkanisa ng'akomyewo kubanga omuntu alinamu ku magezi yabadde tasobola kudda mu kkanisa ng'amaze okukola ekintu ekifaanana bwe kityo", bwe yategeezezza.\nBugingo yakyukidde abagoberezi abatinkiza ne Naluswa n'abalabula okukomya okutijja n'omuntu bwe batakkaanya n'agamba nti, okwo kubeera kumulyamu lukwe. N'agamba nti abanaasigala nga batijja ne Naluswa bagenda kufa omu kwomu.\nN'agamba nti takolagana na bantu ba nkwe n'abawa omukisa bwe baba tebagenda kukyusa, beegobe mu kkanisa ye.\nYayogedde ku mbiranyi ne basumba banne kati abatinkiza ne mukazi we, ng'okumuwalana kuva ku masimu ge bamukubira okuva mu maka g'obwapulezidenti. Ng'ate banne abalowooza nti be bandibadde ku mwanjo ewa Pulezidenti teri abanyega.\nGye buvuddeko Bugingo yeewaana nti ye musumba w'abalokole yekka eyayitibwa ku mukolo gwa mutabani wa Pulezidenti, Muhoozi Kainerugaba ng'ajaguza amazaalibwa ge, ye yasaba essaala eyaggulawo omukolo era ye yasaba eyaguggalawo.\nN'agamba nti eggwanga lirimu abasumba bangi naye tebaayitibwa.\nYagasseeko nti buli kyakola akikola nga Bugingo talina muntu yenna amuli emabega ng'abasumba abalala mu ggwanga.\nYalumbye Doreen Kirabo nti, omwana gwe nnaweerera mu masomero ag'ebbeeyi okuli Budo ne Makerere n'akuguka mu byamasimu, mmwewuunya kubanga amaze emyaka 10 nga buli kye njogera ne bwekibeera kya kyama kitya, akikwata ku butambi.\n"Ndi mweraliikirvu, bandiba nga baankuba dda ebifaananyi ebiswaza bye bayinza okuteeka ku mitimbagano gya yintanenti essaawa yonna.\nSigenda kudda mu maka gye nnadduka emyaka esatu emebaga olw'omuliro ogwaliyo ogwalimu n'okwagala okumpa obutwa", bwe yagambye.\nN'agattako nti ebiwandiiko by'ekkanisa n'ebirala eby'omugaso yabireka mu maka ge e Kitende, mukazi we ne muwala we Doreen gye baabiggya ne babiteeka ku mikutu gya yintanenti.\nBugingo atabukidde Jessica Kayanja


Bugingo agaanyi okusasula fiizi z’abaana Teddy n’akaaba: "Bwe baagenzeeyo okumusaba ffiizi yabasindikidde bakanyama ne babakuba'\nMUKYALA Bugingo alaajanidde minista w’abaana n’abavubuka Florence Nakiwala Kiyingi akake bba, Aloysius Bugingo asasulire abaana fiizi.\nTeddy Naluswa Bugingo oluvannyuma lw’okufuna obutakkaanya ne bba, yagambye nti embeera emuyitiriddeko olwa Bugingo okukuba abaana bwe baali bagenze okumusaba fiizi nga n’okutuusa kati tabawa wadde ekikumi batudde waka nga n’abalala amasomero gawandiise ebbaluwa ezibagoba.\nNg’omwezi gwa July guggwaako, Naluswa yagambye nti abaana baagenda ku mulimu kitaabwe gy’akolera era n’abaaniriza bulungi ne bamubuuzaako kyokka baali banaatera okusiibula ne basaba ssente za fiizi nga wano we yatabukira n’abavuma ebisongovu n’okubayisaamu empi.\nBugingo kigambibwa nti, yalagira abakuumi be ne bakasuka abaana bano ebweru wakati mu bukambwe bwe balojja n’okutuusa kati era baava ku ofiisi ye esangibwa ku kitebe kya Salt Media e Lungujja.\n“Kino kimpitiriddeko, bwe tuba twakola nga tutegekera abaana mu kiseera kino ate n’agaana okubalabirira ky’alowooza mba sikitegeera,” Naluswa eyabadde mu kwewuunya bwe yategeezezza.\nYayongeddeko nti, abaana mu kiseera kino abasoma bali basatu nga beetaaga ssente za fiizi n’endala ezibayamba mu kusoma kyokka Bugingo yeeremye okuwa abaana ssente nga kwatadde n’okubagobaganya ng’alinga atali kitaabwe, kyokka nga Teddy talina mulimu ky’agamba nti osanga gwandimuyambye okusasula fiizi.\nTeddy yali akola ne bba oluvannyuma lw’okuggulawo omukutu gw’amawulire kyokka kati yagobwa nga taweebwa musaala wadde ensako yonna ekyongedde okukalubya embeera.\nNaluswa agamba nti, ekisinga okumuluma okutuuka okutwala omusango mu kkooti ye Bugingo okugaana okujja mu kkooti omulamuzi bwe yamuyita bateese ku ngeri gye bayinza okusasula fiizi z’abaana awatali kusika muguwa kyokka Bugingo yagaana.\nAyongerako nti, omulamuzi wa kkooti e Kajjansi yaakabayita emirundi ebiri bateese kyokka nga ye (Teddy ) ne looya we batuula ku kkooti ne balinda okutuusa lwe bakoowa ne badda eka nga Bugingo ne balooya be tebalabiseeko ate nga baggyeeko n’essimu zonna.\nOno eyasangiddwa mu maka gaabwe e Kitende yategeezezza nti, abaana be okuli asomera e Bungereza, ow’e Makerere n’omuto ali mu nassale bamuluma kubanga kati batudde waka ate ng’ekiseera kya kusoma kyokka bwe baagenda okusaba kitaabwe ssente yabasenza luti n’alagira bakanyama babakube.\n“Ebikozesebwa awaka omuyambi we abadde byo abituwa, naye ssente za fiizi, Paasita yennyini y’alina okuzituwa kyokka agaanyi. Abaana bange bannuma nnyo.\nAsomera e Bungereza ali mu mwaka gwe ogusembayo kyokka ssente aziremedde ng’ate azirina kubanga twategeka weeziri,” Naluswa wakati mu maziga bwe yategeezezza n’agamba nti okuggyako nga minisita ayingidde mu nsonga zino talina ssuubi lya baana be kusoma.\nYagambye nti, mu kkooti takyalinayo ssuubi kubanga abaana baddamu dda okusoma kyokka baali mu kkooti nga September 3, omusango ne gwongezebwayo okutuusa nga October 1, ky’agamba nti okusoma kw’abaana kubeera tekufiiriddwaako.\nEra yawanjagidde sipiika, Rebecca Kadaga n’abantu abasobola okumuyamba bayingire mu nsonga zino kubanga bano baana ba ggwanga lyonna okutwalira awamu ng’okusoma kwabwe kuganyula eggwanga lyonna ate ng’olusoma lutambula kyokka kkooti tetuula.\nEBY’OKWETONDA NABIRABA MU MAWULIRE\nMuka Bugingo yagambye nti ensonga za Bugingo okumwetondera ku nsonga y’okumwogerako nga bwe yalina ekikulukuto yaziwulira mu mikutu gy’amawulire nga tamwetonderanga mu buntu wadde okumukubira essimu.\nNaluswa yagambye nti, ebiseera ebisinga Bugingo by’ayogera ate si by’akola n’agamba nti ebigambo byangu okwogera kyokka okubikola ne kifuuka ekizibu.\nEra yagambye nti mu kiseera kino abaana be nabo bayita mu kaseera akazibu nga n’emmere ebalema okulya olw’embeera kitaabwe gye yabayisaamu lwe baagenda okusaba fiizi.\nNaluswa era agamba nti, byonna Bugingo yandibikoze wabula n’asigala ng’alabirira abaana be kubanga ye kitaabwe tewali mulala ate abaana bazaalibwa maama ne taata nga balina okuyambibwa.\n“Mu kitabo ekitukuvu tewali ssuula yonna egaana muzadde kulabirra baana be, wabula kino ekigenda mu maaso kikontanira ddala ne Bayibuli ssaako musumba by’abuulira,” Naluswa bwe yagambye.


Bukedde Online - Engeri gy’ogula ettaka ettuufu ne batakufera\nEngeri gy’ogula ettaka ettuufu ne batakufera\nOmusono gw'akamuli gukutte abawala omubabiro...\nEbintu 6 kw’olabira bbulooka w’amayumba afera...\nETTAKA kye kintu ekisinga okubeera eky’ettunzi ku mulembe guno.\nAbapunta nga bapima ettaka Hajjati lye yaguza Kagoma.\nWadde biri bityo, teryeyongerako ng’ate obwetaavu bweyongera buli olukya.\nBangi battiddwa olw’emivuyo n’entalo ezeekuusa ku ttaka ssaako okwonoonera abantu ebyabwe.\nOkugezaako okwanukula okukaaba kw’abantu, Gavumenti yataddewo akakiiko akakulirwa omulamuzi Bamugemereire okunoonyereza ku mivuyo gy’ettaka mu ggwanga.\nOKOLA OTYA OKUGULA ETTAKA ETTUUFU\nOlina okusooka okumanya ekika ky’ettaka ly’ogula, emitendera gy’oyitamu ng’oligula, amateeka n’obukwakkulizo obuliriko.\nEbika by’ettaka kuliko: Erya mayiro, liizi, eryobwannannyini n’ensikirano.\nNga tonnaba kugula ttaka lyonna, kyandibadde kirungi n’osooka okola okunoonyereza okwekyama ku ttaka lino nga weeyambisa Abataka, abakulembeze b’ebyalo ne baliraanwa. Bwe liba ery’ekyapa, olina okugenda mu ofiisi y’omuwandiisi w’ebyettaka n’okebera nnannyini lyo omutuufu. Osasula mu bbanka 10,000/- . Oyinza n’okukeberera ku ssimu yo, kyokka kino kya bulabe kubanga ebyapa ebimu bifu.\nEMITENDERA GY’OYITAMU ERYENSIKIRANO\nMannya ettaka ly’ogenda okugula.\nFuna ebiwandiiko ebikwata ku ttaka lino okuva eri atunda okumanya obwannannyini okugeza endagaano, ekiraamo, ekyapa n’ebirala.\nBwe liba lya famire manya enteeseganya ezaasembayo mu nkiiko ezaatuula.\nLambula n’okumanya ensalo z’ettaka lino nga tonnasasula ssente.\nSsinga libeerako ennyumba, ebirime oba abasenze fuba okumanya ani abasasula bw’oba oliguze lyonna.\nTwala obudde okulirambula n’okumanya byonna ebirikwatako.\nMannya nnannyini ttaka omutuufu n’ebimukwatako.\nFuna ebiwandiiko ebikakasa obwannannyini ku ttaka lino okugeza ekyapa kyokeseemu, endagaano kwe yagulirako, ekiragiro kya kkooti ssinga liba litundibwa ku bukwakkulizo bwa kkooti. Weeyambise abakulembeze b’ekyalo n’Abataka okukakasa obwannannyini, obugazi n’ensalo.\nBwosanga enkulaakulana ku ttaka ly’oyagala okugula faayo okumanya nnannyini bintu ebiriko.\nKola obuwandiike osabe okunoonyereza ku kyapa ky’ettaka lyoyagala okugula mu ofiisi y’ebyettaka nga by’otolina kubuusa maaso mulimu bbulooka nnamba ne poloti nnamba.\nSsente z’okukola okunoonyereza kuno olina kuzisasula mu bbanka ne bakuwa lisiiti gy’otwala mu ofiisi y’akola ku nsonga z’ettaka mu kitundu ekyo.\nSamuel Ntulage ng’alaga be yaguza ettaka, poloti yaabwe weeyita ku kyapa. Olina okuyita mu mitendera egy’enjawulo okufuna ekyapa.\nN’erya mayiro oyita mu nkola y’emu okuzuula ekituufu.\nABAKUGU MU BY’ETTAKA BATANGAAZIZZA\nSamuel Ntulage owa Ba- Mukisa Property Consulatants abagula n’okutunda ettaka e Kyengera agamba nti omuntu yenna nga tannaba kugula ttaka alina okusooka okukola okunoonyereza.\nKikulu okusooka okugenda mu ofiisi ekola ku nsonga z’ettaka okuzuula oba ddala ekyapa gyekiri nga tonnasasula ssente zo.\nAgamba nti Gavumenti ekoze kinene okutumbula obubbi bw’ettaka ng’eyita mu kuwa kkampuni ezitalina bisaanyizo olukusa okugula n’okutunda ettaka. lYawadde abantu amagezi okwegendereza abantu ne kkampuni ze bakolagana nazo okubafunira ettaka naddala abatalina ofiisi za nkalakkalira.\nEra yalabudde abagula ettaka obutabuusa bakulembeze ba byalo n’Abataka amaaso kubanga be basinga okumanya ebitundu. Wadde abamu tebakyalina bwesigwa mu bakulembeze b’ebyalo olw’okwenyigira mu mivuyo gy’eby’ettaka, si kirungi kubabuusa maaso.\nKu ttaka ly’abooluganda olina okubamanya bonna n’okukakasa nti bakkirizza okutunda okwewala enkaayana. Ssinga ettaka lye batunda nnyini lyo yafa, faayo okumanya eyakwasibwa obuvunaanyizibwa okulirabirira.\nBY’OLINA OKWEKENNEENYA KU KYAPA\nNtulage agamba nti ebintu ebitalina kubula ku kyapa kuliko: Block nnamba, Poloti nnamba, essaza, disitulikiti, obugazi, amakubo n’ebirala.\nOMWOGEZI WA MINISITULE Y’EBY’ETTAKA\nOmwogezi w’ekitongole ky’eby’ettaka mu ggwanga, Dennis Obbo, agamba nti ekibba ttaka ekyeyongedde mu ggwanga kivudde ku bakayungirizi (babbulooka) abakolera emirimu ku masimu.\nAgamba nti olina okusasula 10,000/- mu bbanka onoonyereze ku kyapa mu ofiisi y’eby’ettaka mu kitundu kyo. Okkirizibwa okuweebwa fayiro yonna ne weekennenya ebirimu omuli emikono ku ndagaano n’obufaananyi wabula eky’obufaananyi kikola ku byapa ebyafuluma oluvannyuma lwa 2009.\nOlumala okukakasa obutuufu bw’ekyapa, wandibadde osasulirawo ssente ekyapa ne kikyusibwa ne kidda mu mannya go oba okuteekako kaviyeti.\nTeri muntu alina bukugu kukakasa bwannannyini bwa ttaka okuggyako omuwandiisi w’ebyapa (registrar) era nga kino kikolebwa omaze okuyita mu mitendera egiragiddwa waggulu.\nNjuki eyali munnamawulire wa Amin aziikiddwa\nAbantu kwe basinziira okuteeka eby’obugagga byabwe mu mannya g’abalala n’ebizibu ebikirimu